text:
کدودوقن ڤرايکتن ناسيونل (ڤ.ن.) سباݢاي ݢابوڠن يڠ مڠواساءي ڤوتراجاي دان کبراداءن اهلي ڤرليمن امنو دالم کراجاءن دجڠک دکتاهوءي ايسوق.
حال ايت کران⹁ سومبر ممبريتاهو اخبر مليسياکيني⹁ مجليس ترتيڠݢي (م.ت.) امنو اکن برمشوارت باݢي مننتوکن هالا توجو مريک سباݢاي ساله ساتو ڤرتي يڠ ممبوليهکن کراجاءن ڤ.ن. برتاهن هيڠݢ کيني.
کاتاڽ مشوارت برکناءن اکن برلڠسوڠ سلڤس تيندق بالس کڤد کسن دتونجوقکن ڤ.ن. ترهادڤ تيمڤوه 14 هاري اونتوق مڠاداکن سيدڠ ڤرليمن يڠ دريکن امنو سبلوم اين.
“ايسوق م.ت. امنو اکن برمشوارت دان دجڠک اکن مننتوکن هالا توجو ڤرتي دالم کراجاءن ڤ.ن.
“امنو اکن ممبوات کڤوتوسن برکناءن ايسوق⹁” کاتاڽ هاري اين.
مالم تادي⹁ ڤميمڤين اتسن امنو مڠاداکن ڤرتموان ترتوتوڤ دڠن اهلي ڤرليمن مريک دکوالا لومڤور کتيک مونچول سڤيکولاسي مڠناءي مريک اکن مناريق باليق سوکوڠن کڤد محي الدين محمد ياسين.
ڤرتموان ترسبوت برلڠسوڠ دويسما ڤرويرا ياءيت سبواه باڠونن دميليقي اڠکتن تنترا مليسيا.
مشوارت ترسبوت برلڠسوڠ سلاما کيرا٢ امڤت جم دان سجومله کندراءن دليهت برايدر دري سيتو ڤد تڠه مالم.
اونتوق ريکود ساله سأورڠ ناءيب ڤريسيدن امنو⹁ اسماعيل صبري يعقوب⹁ کيني برخدمت سباݢاي منتري ڤرتاهنن دالم کابينيت دکتواءي محي الدين محمد ياسين.
اسماعيل صبري جوݢ منجادي ساله سأورڠ منتري کانن يڠ دڤيليه ڤريسيدن ڤ.ڤ.ب.م. ايت.
ترداهولو⹁ اڠݢوتا م.ت. امنو⹁ محمد ڤؤاد زرکشي⹁ برکات بلياو يقين ڤرتي ايت اکن ممعتمدکن کڤوتوسن اونتوق کلوار درڤد کراجاءن ڤ.ن. سبلوم 1 اوݢوس.
اين برلاکو دتڠه سڤيکولاسي بهاوا ڤريسيدن امنو⹁ احمد زاهد حميدي براوسها مناريق کلوار ڤرتي ايت دري ݢابوڠن کراجاءن تتاڤي مڠهادڤي تنتڠن بسر⹁ تراوتام درڤد اهلي ڤرليمن ڤرتي ايت.
“ساي يقين م.ت. امنو اکن برمشوارت سچارا ماي دالم ماس تردکت اونتوق ممعتمدکن کڤوتوسن ڤرهيمڤونن اݢوڠ امنو 2020 ياءيت ڤرتي اکن تتڤ مناريق باليق سوکوڠن درڤد کراجاءن ڤ.ن. ڤاليڠ ليوات 1 اوݢوس 2021⹁” کات محمد ڤؤاد يڠ دڤتيق اخبر سينر هارين.
سمنتارا ايت⹁ سأورڠ اڠݢوتا م.ت. امنو کتيک دهوبوڠي مڠصحکن ميمڠ مريک دجدوال برمشوارت ايسوق.
“ي⹁ مشوارت م.ت. ايسوق تاڤي سچارا دالم تالين⹁” کاتاڽ.
دي باݢايماناڤون تيدق منددهکن سچارا ترڤراينچي اݢيندا مشوارت برکناءن نامون دڤرچاياءي اکن ممبينچڠکن ايسو سماس ڤوليتيک تانه اءير ترماسوق کدودوقن امنو دالم کراجاءن ڤ.ن.
ڤرهيمڤونن اݢوڠ امنو ڤد 27 مچ لالو ممبريکن مندت کڤد ڤريسيدن دان مجليس ترتيڠݢي ڤرتي ايت اونتوق مموتوسکن بيلاکه ماس يڠ سسواي مڠاره اهلي ڤرليمن مريک يڠ مڽرتاءي اݢر ملتق جاوتن.
توروت ترليبت دڠن ارهن برکناءن اياله سموا اهلي ڤرليمن يڠ منريما تاورن مندودوقي جاوتن ترتيڠݢي دالم مان٢ شريکت برکاءيتن کراجاءن.


c: text/html

text:
سوروهنجاي ڤيليهن راي تله مڠعمومکن باهوا تيݢ چالين اکن برتنديڠ سماس ڤيليهن راي کچيل ديوان اوندڠن نݢري ﴿دون﴾ سليم يڠ بکل برلڠسوڠ ڤد سبتو⹁ 29 اوݢوس اين.
چالون٢ ترسبوت ايله امير خسايري بن محمد تنوسي ﴿بيباس⹁ ڤوکوق﴾⹁ محمد زيدي بن عزيز ﴿باريسن ناسيونل﴾ دان سانثاراسکارن انق للاکي سوبرامانيام ﴿بيباس⹁ بوکو﴾.
ڤڠعمومن دبوات ڤڠوروس ڤ.ر.ک. دون سليم⹁ شامس الرضوان ادريس ڤد ڤوکول 10.35 ڤاݢي⹁ دان مڠصحکن باهوا سوروهن جاي ڤيليهن راي تله منريما سموا کرتس ڤنچالونن اوليه کتيݢ-تيݢ چالون ڤد ڤاݢي اين.
“ساي تله مڽيمق کرتس٢ ڤناماءن ايت دان ستله سلساي دسيمق⹁ ساي برڤواس هاتي دان مموتوسکن تياد چالون يڠ دتولق ڤنچالونن⹁” کاتڽ کتيک مجليس ڤناماءن چالون.
ڤ.ر.ک. دون سليم دأدکن سوسولن کماتين ڤڽندڠڽ⹁ داتوق محمد خوسايري عبد الطاليب⹁ ڤد 15 جولاي لڤس⹁ ستله منجادي واکيل رعيت دکاوسن ايت سجق 2004.
ڤد تاهون 2008⹁ ﷲ يرحم ممنڠي کروسي دون سليم ڤد ڤيليهن راي عموم ک-14 ﴿ڤ.ر.ع. 14﴾ سلڤس منيواسکن چالون ڤرتي کعاديلن رعيت دان ڤرتي اسلام سمليسيا دڠن ماجوريتي 2,183 اودي.
سليم اداله انتارا دون دالم ڤرليمن تنجوڠ ماليم سلاءين بيهرڠ دان سوڠکاي.
سراماي 23,094 ڤڠوندي لاياق منونايکن تڠݢوڠجاوب ماسيڠ٢ دالم ڤ.ر.ک. ايت ممبابيتکن 22,815 ڤڠوندي بياسا⹁ 227 ڤڠوندي اوال دان دوا ڤڠوندي تيدق حدير لوار نݢارا.
سوروهن جاي ڤيليهن راي منتڤکن ڤ.ر.ک. دون سليم دأدکن ڤد 29 اوݢوس اين دان ڤڠوندين اوال ڤد 25 اوݢوس اين.

robotstxt: allowed

filter: keep


text:
سبهاݢين ڤميمڤين امنو دڤرچاياءي سوده مولا برکومڤول دڤوست داݢڠن دنيا کوالا لومڤور (ڤ.د.د.ک.ل.) سجق تڠه هاري تادي.
دفهمکن⹁ مريک دڤڠݢيل ڤريسيدن ڤرتي⹁ داتوء سري دوکتور فلسفه احمد زاهد حميدي برهوبوڠ تيمڤوه 14 هاري يڠ دتتڤکن بيرو ڤوليتيک امنو سبلوم اين سوڤايا کراجاءن ممڠݢيل ڤرليمن اونتوق برسيدڠ دالم تيمڤوه ترسبوت.
سوسولن درڤد ايت⹁ سومبر يڠ لايق دڤرچاياءي ممبريتاهو ڤيهق اخبر اوتوسن مليسيا⹁ احمد زاهد اکن مڠاداکن ڤرتموان دڠن اهلي ڤرليمن امنو مالم اين.
کليهتن براد دڤ.د.د.ک.ل. وقتو اين اياله اهلي مجليس ترتيڠݢي امنو⹁ داتوء غزالي ابراهيم دان بکس ڤردان منتري يڠ جوݢ اهلي ڤرليمن ڤکن⹁ داتوء سري نجيب تون رزاق.
ڤد 21 جون لالو⹁ امنو مندسق کراجاءن اونتوق ممڠݢيل سيدڠ ڤرليمن دالم تيمڤوه 14 هاري.
احمد زاهد برکات⹁ اي سوسولن ڤندڠن دظاهيرکن يڠ دڤرتوان اݢوڠ⹁ السلطان عبد الله رعاية الدين المصطافى بالله شه دان راج٢ ملايو سوڤايا سيدڠ برکناءن دخداکن سچڤت موڠکين.
باݢايماناڤون ڤجابت ڤردان منتري دالم کياتاءن هاري اين ممعلومکن کراجاءن برستوجو منصيهتي اݢوڠ سوڤايا سيدڠ ڤرليمن دأداکن سلاما ليما هاري مولاءي 26 جولاي اين باݢي ديوان رعيت.
تيمڤوه مشوارت باݢي ديوان رعيت ايت برلڠسوڠ دري 26 جولاي هيڠݢ 29 جولاي دان 2 اوݢوس.
باݢي ديوان نݢارا ڤولا اکن برلڠسوڠ تيݢ هاري مولاءي 3 هيڠݢ 5 اوݢوس دڤن.
Like this:
Like Loading...
Baca versi Rumi di sini.
سوروهنجاي تيڠݢي ڤرتوبوهن بڠسا٢ برساتو اونتوق ڤلارين ﴿يو اين ايچ سي ار﴾ مڠاکوءي تنتڠ کووجودن کݢيءاتن ڤمالسون کاد ڤلارين سوروهنجاي ترسبوت.
ممتيق لاڤورن اوتوسن ديݢيتل⹁ ڤيهق ڤرتوبوهن بڠسا٢ برساتو تله منتڤکن چيري کسلامتن دالم کاد ڤلارين ترسبوت⹁ ترماسوقله چيري هولوݢرام⹁ کود ڤالڠ⹁ سيستم تيندق بالس ڤانتس سلامت سلاءين ڤڠومڤولن دات بيوميتريک يڠ ممرلوکن ايمبسن ايريس دان چڤ جاري.
“سباهݢين درڤد اوسها برتروسن کامي اونتوق ممبنتراس ڤماسلون کاد دان ڤمالسون ايدينتيتي⹁ يو اين ايچ سي ار تله ممبوات ڤلابورن يڠ بسر دالم ممڤرکوکوهکن لاݢي ڤروسيدور دان مماستيکن اينتيݢريتي دوکومن کامي.
“کصحيهن کاد بوليه دصحکن ملالوءي اڤليکاسي يو اين ايچ سي ار ۏيريفاي-مي ﴿UNHCR Verify-MY﴾ يڠ ممبوليهکن ڤݢاواي ڤڠوات کياس اوندڠ٢ دان مريک يڠ ترليبت دالم کرج ڤرليندوڠن دان بانتون اونتوق لبيه موده ممبوات ڤڠصحن کاد⹁” کاتڽ دالم سبواه کڽاتاءن يڠ دکلوارکن سمالم.
منوروت ڤنددهن اوليه اخبر ميڠݢون مليسيا ڤد 2 اوݢوس لالو⹁ کاد السو وارݢ اسيڠ برکناءن بوليه دڤروليهي منروسي ايجين دڠن هارݢ سکيتر 500 ک 800 ريڠݢيت سهاج. مريک اکن دبري کاد ڤالسو ترسبوت جيک تيدق منڤاتي شارت يڠ دتتڤکن اوليه يو اين ايچ سي ار باݢي کاد ترسبوت.
والاو باݢايمانڤون⹁ سکيراڽ مريک دتڠکڤ⹁ وارݢ اديڠ ترليبت اکن دبري کاد يو اين ايچ سي ار يڠ صح دڠن مده.
اوتوسن مليسيا ڤد بولن لڤس توروت ڤرنه منددهکن کيرا٢ 86,155 ڤلارين روهيڠڽ دنݢارا اين هامڤير مڽاماءي بيلاڠن ڤندودوق ڤوتراجاي نامون هاڽ 317 يڠ دبريکن ڤنمڤاتن دنݢارا کتيک دالم تيمڤوه انم بولان تاهون اين نامون هاکيکتڽ مليسيا هاڽ ڤنمڤاتن سمنتارا.
Like this:
Like Loading...
Baca versi Rumi di sini.
اخبر بهاس ملايو ڤرتام⹁ اوتوسن مليسيا باکل کمبالي کڤاسرن ڤد هاري ايثنين⹁ 20 جولاي اين. ڤرکارا ترسبوت تله دعمومکن اوليه ڤيهق ميديا موليا سنديرين برهد ايايتو ڤميليق بهارو اخبر ترسبوت ملالوي لامن ميديا سوسيال رسمي اوتوسن مليسيا.
اوتوسن مليسيا تله برهنتي اوڤراسي سرت مرت ڤد بولن اوکتوبر تاهون لڤس سلڤس شريکت اخبر ترسبوت تيدق داڤت ممبايار ݢاجي ڤکرج٢ مريک عاقبة مسئله کوڠن.
نمون⹁ شريکت اورورا موليا ميلوق سيد مختار البخاري تله ممڤروليهي ماجوريتي سهم دالم انق شريکت اوتوسن⹁ ديلوف سنديرين برهد سبلوم ڤنوتوڤن اخبر ترسبوت.
اوتوسن مليسيا اکن کمبالي برسام٢ اخبر ميڠݢون مليسيا⹁ کوسمو⹁ دان کوسمو اهد يڠ مروڤکن اخبر کمبرڽ.
Like this:
Like Loading...


text:
اخيرڽ امنو تله مناريق سوکوڠن ترهادڤ کراجاءن ڤرايکتن ناسيونل (ڤ.ن.) سلارس دڠن کڤوتوسن ڤارا ڤرواکيلن ڤد ڤرهيمڤونن اݢوڠ امنو 2020.
اد يڠ ممڽاتاکن بهاوا امنو سڤاتوتڽ تله لاما مڠامبيل لڠکه اين دان بوکن هاڽ ݢاݢه اڤابيلا برچاکڤ عبارت تين کوسوڠ.
ڤون بݢيتو⹁ اي تتڤ منجادي ساتو کجوتن باݢي سستڠه ڤيهق⁏ لبيه٢ لاݢي بارو ڤتڠ تادي کراجاءن مڠعمومکن ڤلنتيقن داتوق سري اسماعيل صبري سباݢاي تيمبلن ڤردان منتري.
کڤوتوسن ترݢمڤر امنو يڠ دعمومکن جم 1.06 مالم تادي تله ممبواتکن راماي يڠ ترتاڽ-تاڽ سام اد ڤ.ن. ماسيه لايق منراجوءي نݢارا؟
سچارا راسميڽ⹁ ڤ.ن. هاڽ ممڤوڽاءي 50 کروسي دديوان رعيت⹁ دان دسوکوڠ اوليه 27 کروسي درڤد ڤرتي٢ لاءين ستله امنو منامتکن سوکوڠنڽ. اين ممباوا کڤد جومله 77 کروسي⹁ ياءيت هاڽ سديکيت سهاج ملبيهي درڤد 1/3 ديوان.
مک⹁ اڤاکه کراجاءن اتاو لبيه تڤتڽ ڤردان منتري تن سري محي الدين محمد ياسين ماسيه ممڤوڽاءي ماجوريتي دديوان رعيت؟
اتاو ننتي اکن اداکه اهلي ڤرليمن يڠ ماهو ‘لومڤت ڤرتي’ اونتوق مڽرتاءي اتاو مڽوکوڠ ڤ.ن.؟
اداکه سموا منتري٢ دري امنو اکن اکور دڠن کڤوتوسن ڤرتي؟ رعيت تنتوڽ مننتيکن اڤ يڠ اکن ترجادي جک بنر ڤردان منتري تله هيلڠ ماجوريتي دڤرليمن.
اداکه تن سري محي الدين اکن ملتق جاوتن سڤرتي يڠ دݢسا امنو؟
جک کراجاءن تن سري محي الدين دأشتهار جاتوه⹁ اداکه يڠ دڤرتوان اݢوڠ اکن ملنتيق سأورڠ ڤردان منتري اينتريم سڤرتي مان يڠ دجڠک راماي سمنتارا منوڠݢو ساعت يڠ سسواي دان سلامت اونتوق دأداکن ڤيليهن راي عموم؟
جک اي برلاکو⹁ رعيت تنتوڽ مڠهارڤکن سأورڠ ڤردان منتري اينتريم يڠ بيجق⹁ امانه سرتا برڤڠعالمن لواس اونتوق مموليهکن کأداءن نݢارا ڤد ساعت نݢارا سدڠ دلندا کريسيس ڤوليتيک⹁ کصيحتن⹁ ايکونومي سرتا سوسيال ڤد ماس کيني.
والله اعلم…
Like this:
Like Loading...
ڤݢوام نݢارا⹁ تن سري ادروس هارون تله منيڠݢلکن کاوسن رومه تن سري محي الدين محمد ياسين ستله هاضير برسام-سام ببراڤ منتري کابينيت دان ڤݢاواي کانن کراجاءن درومه ڤردان منتري ترسبوت.
ترداهوو⹁ ببراڤ اڠݢوتا جماعه منتري دان ڤݢاواي کانن کراجاءن دليهت حاضير ککديامن محي الدين محمد ياسين دبوکيت دامنسارا ڤاݢي اين.
منوروت لاڤورن اخبر مليسياکيني⹁ کندراءن يڠ دڤرچاياءي ممباوا منتري⹁ ڤݢوام نݢارا ادروس هارون دان ڤݢاواي کراجاءن لاءين دليهت مماسوقي کاوسن ڤرومهن ڤردان منتري ڤد جم 9.40 ڤاݢي تادي.
توروت دليهت منيڠݢلکن کديامن محي الدين اياله تيمبلن ڤردان منتري⹁ داتوء سري اسماعيل صبري يعقوب.
دڤرچاياءي کحاضيرن منتري دان ڤݢاواي کراجاءن درومه محي الدين برکاءيتن دڠن دسقن امنو سوڤايا اهلي ڤرليمن ڤاݢوه مڠاوندورکن ديري درڤد جاوتن ڤردان منتري.
ڤريسيدن امنو احمد زاهد حميدي مالم تادي معمومکن کڤوتوسن ڤرتي ايت مناريق باليق سوکوڠنڽ کڤد محي الدين دڠن سݢرا⹁ دڠن السن کراجاءن ݢاݢل دالم توݢسڽ ترماسوق مناڠني وابق کوۏيد-19.
مجليس ترتيڠݢي امنو مموتوسکن محي الدين مستي ممبري لالوان کڤد ڤردان منتري سمنتارا يڠ اکن ممفوکوسکن مناڠني وابق⹁ سبلوم دأداکن ڤيليهن راي عموم اونتوق مڠمباليکن سمولا مندت کڤد رعيت.
Like this:
Like Loading...
ببراڤ اڠݢوتا جماعه منتري دان ڤݢاواي کانن کراجاءن حاضير ککديامن ڤردان منتري تن سري محي الدين محمد ياسين دبوکيت دامنسارا ڤاݢي اين.
منوروت لاڤورن اخبر مليسياکيني⹁ کندراءن يڠ دڤرچاياءي ممباوا منتري⹁ ڤݢوام نݢارا ادروس هارون دان ڤݢاواي کراجاءن لاءين دليهت مماسوقي کاوسن ڤرومهن ڤردان منتري ڤد جم 9.40 ڤاݢي تادي.
“والاو باݢايماناڤون⹁ تيدق داڤت دڤستيکن ڤميمڤين مان يڠ حاضير دالم ڤرتموان برسام محي الدين هاري اين⹁” کات مليسيا ݢيزيت دالم ڤد لاڤورن لينتس لڠسوڠڽ.
دڤرچاياءي کحاضيرن منتري دان ڤݢاواي کراجاءن درومه محي الدين برکاءيتن دڠن دسقن امنو سوڤايا اهلي ڤرليمن ڤاݢوه مڠاوندورکن ديري درڤد جاوتن ڤردان منتري.
ڤريسيدن امنو احمد زاهد حميدي مالم تادي مڠعمومکن کڤوتوسن ڤرتي ايت مناريق باليق سوکوڠنڽ کڤد محي الدين دڠن سݢرا⹁ دڠن السن کراجاءن ݢاݢل دالم توݢسڽ ترماسوق مناڠني وابق کوۏيد-19.
مجليس ترتيڠݢي امنو مموتوسکن محي الدين مستي ممبري لالوان کڤد ڤردان منتري سمنتارا⹁ يڠ اکن ممفوکوسکن مناڠني وابق⹁ سبلوم دأداکن ڤد ڤيليه راي عموم اونتوق مڠمباليکن سمولا مندت کڤد رعيت.
Like this:
Like Loading...
ڤريسيدن امنو⹁ احمد زاهد حميدي تله مڠعمومکن بهاوا امنو سچارا راسميڽ مناريق ديري درڤد کراجاءن ڤرسکوتوان برقوات کواس سرتا مرتا. ڤرکارا ترسبوت دعمومکن ملالوءي سبواه سيدڠ ميديا ماي درڤد باڠونن داتوء عون سبنتر تادي.
بلياو برکات کراجاءن تله ݢاݢل ممنوهي سݢالا اسڤيراسي رعيت ددالم ببراڤ ڤرکارا سڤرتي مناڠني کوۏيد-19 سچارا برکسن سهيڠݢ منچتوسکن کرسهن دان کموروڠن يڠ امت سيريوس کڤد رعيت.
ممنوروتڽ⹁ ساله ساتو چونتوهڽ ايله ڤلقساناءن ‘توتل لوکداءون’ يڠ هاڽ منيڠکتکن کيس کماتين درڤد لبيه کورڠ 2,800 سهاج کڤد لبيه 5,700.
بلياو منݢسکن بهاوا ساله ساتو کݢاݢلن اوتام کراجاءن اداله اڤابيلا مريک دڠن جلسڽ ممڤرکوتقکاتيقکن تيته يڠ دڤرتوان اݢوڠ دان بݢيندا راج٢ ڤمرينته سهيڠݢ ترڤقسا براولڠ کالي مڠلوارکن کڽاتاءن ميديا مڠݢسا سيدڠ ڤرليمن دأداکن.
زاهد توروت منمبه بهاوا کراجاءن تله مڠݢوناکن ضرورة يڠ دأڠݢڤ اداله هاڽ اونتوق مصليحت ڤوليتيک دان مڽببکن کمضرتن کڤد رعيت سرتا ايکونومي.
کراجاءن جوݢ ݢاݢل مڠعملکن سيستم ديموکراسي برڤرليمن سهيڠݢ ممندولکن عملن سيمق دان ايمبڠ يڠ منجامين سوارا رعيت تربيلا.
بلياو توروت منمبه بهاوا قرينه بيروکراسي يڠ ممببنکن جوݢ ممبوقتيکن کݢاݢلن کراجاءن اڤابيلا راماي رعيت تيدق داڤت اتاو لمبت منريما بنتوان يڠ دسدياکن.
کݢاݢلن اين توروت مڽببکن کيس٢ سوسيال سڤرتي کيس بونوه ديري يڠ برجومله 1,099 کيس دأنتارا بولن مچ 2020 سهيڠݢ مي 2021.
کڤوتوسن اين دبوات باݢي ممنوهي مندت اهلي امنو سماس ڤرهيمڤونن اݢوڠ امنو 2020 ڤد اول تاهون اين.
امنو توروت مندسق تن سري محي الدين محمد ياسين مڠاوندورکن ديريڽ سباݢاي ڤردان منتري سچڤت موڠکين.
Like this:
Like Loading...
بريتا ڤلنتيقن اسماعيل صبري سباݢاي تيمبالن ڤردان منتري ڤتڠ تادي تنتو منجادي کجوتن باݢي راماي رعيت نݢارا. بکس منتري کانن ڤرتاهنن ترسبوت يڠ جوݢ مروڤاکن ناءيب ڤريسيدن امنو تله ممنوهي جاوتن يڠ تله دکوسوڠکن سلاما لبيه 1 تاهون دساعت سواسان ڤوليتيک سماکين هاڠت.
لبيه٢ لاݢي⹁ مالم اين ڤميمڤين٢ امنو اکن برتمو دان بربينچڠ مڠناءي کڤوتوسن مريک اکن ستاتوس امنو ددالم کراجاءن. امنو دجڠک مڠعمومکن ڤنديرين ڤرتي سام اد مالم اين اتاوڤون ايسوق.
کڤوتوسن امنو اکن مننتوکن ناسيب کراجاءن ڤرايکتن ناسيونل⹁ سام اد تروس ممرينته نݢارا اتاوڤون ترقبور سباݢاي کراجاءن ڤرسکوتوان يڠ ڤاليڠ سيڠکت ممرينته نݢارا.
اداکه لڠکه ملنتيق اسماعيل صبري ساتو جالن دمي ممستيکن امنو تروس برسام مڽوکوڠ ڤرايکتن ناسيونل؟
خبر اڠين مڠاتاکن بهاوا اسباب اوتام تن سري محي الدين تيدق ملنتيق سأورڠ تيمبالن ڤردان منتري سبلوم اين اداله کران بلياو ماهو مڽلسايکن ايسو ڤربوتن کواس انتارا ڤميمڤين ڤ.ڤ.ب.م. دان امنو.
ازمين سريڠ دکاتاکن سباݢاي چالون اوتام تيمبالن ڤردان منتري. نامون ڤد ساعت کدودوقن کراجاءن ترانچم سبݢيني⹁ نمڤقڽ ڤردان منتري مميليه ڤميمڤين امنو کران ڤيليهن ايت موڠکين داڤت مڽلامتکن کأداءن.
داهولوڽ⹁ راماي جوݢ يڠ منجڠک منتري لوار نݢري⹁ هشام الدين حسين يڠ اکن دلنتيق سباݢاي تيمبالن ڤردان منتري.
نام اسماعيل صبري هاڽ مولا دسبوت-سبوت ستله خبر تنتڠ ڤرتموان دجالن بيلمي بارو٢ اين يڠ دکاتاکن مروڤاکن ساتو ڤرتموان يڠ دأوسهاکن بلياو.
ڤرسوءالنڽ اداله:
- اداکه امنو اکن برڤواس هاتي دڠن لنتيقن اين؟
- اداکه سواتو تيندقن سݢرا اکن دعمومکن مالم اين؟
- اڤاکه تيندقن امنو ستروسڽ؟
يڠ دڤرتوان اݢوڠ⹁ السلطان عبد الله رعاية الدين المصطافى بالله شه برتيته بهاوا نݢارا ممرلوکن سبواه کراجاءن يڠ ستابيل دان کوکوه سرتا براوڤايا برفوڠسي دڠن ايفيکتيف دمي مموليهکن ايکونومي نݢارا دان مناڠني وابق کوۏيد-19.
سموݢ الله سلامتکن نݢارا اين درڤد هورو-هارا سرتا مڠمباليکنڽ کڤد کأمانن⹁ امين.
Like this:
Like Loading...
ڤردان منتري⹁ تن سري محي الدين محمد ياسين دماسوقکن کهوسڤيتل ستله مڠعالمي چيريت-بيريت سجق سمالم.
حال ترسبوت دمعلومکن ڤجابت ڤردان منتري دالم ساتو کڽاتاءن ريڠکس ڤاݢي اين.
“ڤجابت ڤردان منتري ايڠين ممعلومکن بهاوا يڠ امت برهورمت ڤردان منتري تله مڠعالمي دياريا سجق سمالم.
“سهوبوڠن ايت⹁ بلياو تله ددفتر ماسوق کسبواه هوسڤيتل دأيبو نݢارا ڤاݢي اين اونتوق منريما راوتن دان ڤمنتاوان⹁” کات کڽاتاءن ترسبوت.
ڤد بولن مي تاهون لالو⹁ تيمبول سڤيکولاسي بهاوا محي الدين منداڤتکن راوتن باره دسيڠاڤورا.
باݢايماناڤون⹁ ڤجابت ڤردان منتري منافيکن ڤرکارا ايت.
ڤد 2018⹁ محي الدين دلاڤور منجالني ڤمبدهن دسيڠاڤورا اونتوق مراوت باره ڤنکرياس.
محي الدين منجلسکن مڠناءي تاهڤ کصيحتنڽ تاهون لالو دڠن مڠاتاکن دي ماسيه بوليه منجالنکن توݢسڽ دڠن باءيق.
“الحمد لله⹁ ستاکت اين ساي ممڤو منجالنکن توݢس دان تق ترݢڠݢو سبب ڤرنه مڠهادڤي مسئله سبݢيتو⹁” کاتاڽ.
Like this:
Like Loading...
يڠ دڤرتوا ديوان رعيت⹁ اظهر عزيزن هارون برکات⹁ ڤردان منتري محي الدين محمد ياسين برحق منتڤکن تريخ اونتوق ڤرليمن برسيدڠ سمولا اتس السن يڠ دراساکن واجر⹁ سوسولن تيته يڠ دڤرتوان اݢوڠ دان مجليس راج٢ ملايو سمالم.
منوروت لاڤورن فري مليسيا تودي⹁ بلياو برکات کوميتمن محي الدين اونتوق مڠاداکن سيدڠ ڤرليمن سکيتر سيڤتيمبر اتاو اوکتوبر تيدق ترلالو ليوات⹁ سباليقڽ منچوکوڤي باݢي مڠهادڤي کريسيس کوۏيد-19.
“ڤردان منتري برکواس منتڤکن تريخ سيدڠ ڤرليمن دڠن ڤرکنن يڠ دڤرتوان اݢوڠ. بلياو برحق ممڠݢيل سيدڠ مڠايکوت ڤرلمباݢاءن⹁ ماله بلياو تله مڽاتاکن سچارا راسيونل برکناءن کواجرن تيمڤور ترسبوت.
“انتاراڽ کران اڠک کوۏيد-19 دان سباݢايڽ⹁ جادي باݢي ڤيهق ڤرليمن⹁ کيت منوڠݢو تريخ ڤرسيدڠن دتتڤکن ننتي⹁” کاتاڽ⹁ منوروت سبواه لاڤورن اوليه اوتوسن مليسيا.
سمالم⹁ يڠ دڤرتوان اݢوڠ برڤندڠن سيدڠ ڤرليمن ڤرلو دأداکن دڠن سݢرا اونتوق ممبحثکن اوردينن٢ ضرورة دان ڤلن ڤموليهن نݢارا.
دالم سبواه کڽاتاءن ميديا⹁ داتوء ڤڠلولا بيجاي دراج استان نݢارا⹁ احمد فضيل شمس الدين برکات سلطان عبد الله سلطان احمد شه مڽدري ڤرنن ڤنتيڠ ڤرليمن اونتوق ممبينچڠکن ايسو برکاءيتن کوۏيد-19.
راج٢ ملايو توروت برسڤنداڤت دالم ڤرکارا ترسبوت⹁ دان منمبه بهاوا ديوان٢ اوندڠن نݢري جوݢ ڤرلو دبوليهکن اونتوق برسيدڠ دڠن سݢرا.
کلامرين⹁ محي الدين کتيک مڠعمومکن ڤلن ڤموليهن نݢارا يڠ مرڠکومي امڤت فاس برکات⹁ ڤرليمن بوليه برسيدڠ سمولا دالم فاس 3 ڤلن ڤموليهن نݢارا ياءيت سکيتر سيڤتيمبر اتاو اوکتوبر.
کاتاڽ⹁ کراجاءن اکن منيمبڠکن ڤراليهن درڤد فاس 1 کفاس 2 اڤابيلا ڤورات کيس هارين برکورڠن باوه 4,000 کيس⹁ سيستم کصيحتن عوم تيدق لاݢي دتاهڤ کريتيکل دان 10% ڤندودوق لڠکڤ دوا دوس ۏکسين.
محي الدين برکات⹁ نݢارا اکن براليه کفاس 3 جک ڤورات کيس هارين تورون کباوه 2,000 کيس⹁ سيستم کصيحتن عوم دتاهڤ سليسا دڠن قدر ڤڠݢوناءن کاتيل اونتيت راوتن راڤي دڤارس منچوکوڤي دان 40% ڤندودوق لڠکڤ دوا دوس ۏکسين.
بلياو منجڠکاکن سموا سيکتور ايکونومي اکن داڤت دبوک سأول اخير اوکتوبر اڤابيلا نݢارا مماسوکي فاس 4⹁ دڠن ڤورات کيس هارين کوۏيد-19 برکورڠن کڤد 500 کيس کباوه دان 60% ڤندودوق لڠکڤ دوس سونتيقن ۏکسين.
Like this:
Like Loading...
منتري دجابتن ڤردان منتري (ڤرليمن دان اوندڠ٢)⹁ داتوء سري تاکي الدين حسن برکات يڠ دڤرتوان اݢوڠ تيدق مڽبوت ماس ترتنتو اونتوق ڤرليمن برسيدڠ⹁ مک تريخ يڠ دڽاتاکن ڤردان منتري ڤستي اکن منجادي تريخ ڤرسيدڠن ڤرليمن.
کاتاڽ⹁ کراجاءن سبلوم اين سودهڤون برچادڠ اونتوق ممبنرکن سيدڠ ڤرليمن ڤد سيڤتيمبر دڤن.
“يڠ دڤرتوان اݢوڠ تيدق منيتهکن ڤرلو دأداکن ڤد بولن براڤ (سيدڠ ڤرليمن) تاڤي سچڤت موڠکين⹁ ڤردان منتري (تن سري محي الدين محمد ياسين) جوݢ برکات بولن سيڤتيمبر اکن دأداکن سيدڠ ڤرليمن.
“سکارڠ کيت سوده همڤير ڤڠهوجوڠ جون⹁ اد جولاي دان اوݢوس دان سيڤتيمبر سوده همڤير دان کيت ڤستي اکن اد سيدڠ ڤرليمن⹁” کاتاڽ کتيک دواوانچارا دالم ساتو ڤروݢرم ماي انجورن حرکه ديلي برتاجوق ڤروکلاماسي ضرورة: برجاي اتاو تيدق سچارا لڠسوڠ دلامن فيسبوک اخبر ترسبوت.
تاکي الدين منجاوب ڤرتاڽاءن مودراتور مڠناءي تيته يڠ دڤرتوان اݢوڠ ڤتڠ تادي يڠ ماهو ڤرسيدڠن ڤرليمن دأداکن سݢرا.
“بݢيتو جوݢ دالم سروان يڠ دڤرتوان اݢوڠ مڠناءي ڤرانن اهلي ڤرليمن سوڤايا منجاديکن ڤرليمن اين ڤنتيڠ اونتوق ممبينچڠکن ڤرکارا برکاءيتن کوۏيد-19.
“يڠ دڤرتوان اݢوڠ تيدق تيته دڠن ڤرکارا لاءين⹁ توانکو تيتهکن مڠناءي کوۏيد-19⹁ کيت اکن فوکوس دڠن ڤندميک کوۏيد-19⹁” کات تاکي الدين لاݢي.
اونتوق ريکود⹁ يڠ دڤرتوان اݢوڠ منيتهکن بهاوا ڤمبوکاءن ڤرليمن اداله اونتوق ممبوليهکن ڤربحثن اوردينن٢ ضرورة دان ڤلن ڤموليهن نݢارا.
سمالم محي الدين سچارا لڠسوڠ دالم ڤراوتوسن ڤلن ڤموليهن نݢارا برکات سيدڠ ڤرليمن بوليه دأداکن سکيتر سيڤتيمبر دان اوکتوبر دڠن مڠايکوت ڤروسيدور اوڤراسي ستندرد يڠ دتتڤکن.
محي الدين توروت برکات⹁ ڤمبوکاءن سمولا سيدڠ ڤرليمن براوڤايا دلاکوکن منجلڠ فاس کتيݢ ڤلن ڤموليهن نݢارا اڤابيلا ببراڤ کأداءن سماس ددالم نݢارا⹁ خصوصڽ برکاءيتن ڤندميک کوۏيد-19 ملاکر ڤرکمبڠن ڤوسيتيف.
اي مرڠکومي ڤنورونن ڤورات کيس کوۏيد-19 سهيڠݢ باوه 2,000 کيس ماناکالا سيستم کصيحتن عوم براد دتاهڤ سليسا دڠن ڤڽوسوتن قدر ڤڠݢوناءن کاتيل دأونيت راوتن راڤي کڤارس منچوکوڤي.
Like this:
Like Loading...
محي الدين ياسين برايدر منيڠݢلکن ڤکارڠن استان نݢارا سلڤس مڠادڤ يڠ دڤرتوان اݢوڠ السلتان عبد الله رعاية المسطافى بالله شه ڤاݢي اين.
ڤردان منتري مماسوقي ڤکارڠن ايستان دڠن مناءيقي کندراءن راسمي کيرا٢ جم ڤد 7.50 تادي.
ستله لبيه سجم براد دالم استان نݢارا محي الدين دليهت منيڠݢلکن کاوسن برکناءن مناءيقي کندراءن راسمي سرتا ڤڠايريڠ ڤد جم 8.56 ڤاݢي ملالوءي ڤينتو ساتو.
نامون اونتوق ريکود ڤد کأداءن بياسا ميمڠ منجادي کلازيمن اونتوق محي الدين سلاکو ڤردان منتري اکن مڠادڤ اݢوڠ سبلوم ڤريسيدن برساتو ايت ممڤڠروسيکن مشوارت ميڠݢوان کابينيت ڤد ستيڤ هاري رابو.
نامون کمونچولن محي الدين ڤد هاري اين مناريق ڤرهاتين راماي کران السلطان عبد الله دجادوال منريما مڠادڤ کتوا٢ ڤرتي ڤوليتيک نݢارا سچارا برݢيلير-ݢيلير مولاءي هاري اين.
سمنتارا ايت⹁ ستياءوسها اورݢانيساسي د.اي.ڤ. کبڠساءن⹁ اينثني لوک مڠصحکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ⹁ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس مڠادڤ ترسبوت دجادوالکن برلڠسوڠ ڤد ڤتڠ 9 جون دأستان نݢارا ⹁” کاتاڽ دالم کڽاتاءن ميديا هاري اين.
سمالم⹁ اخبر ملاڤورکن سأورڠ لݢي ڤميمڤين ڤرتي ڤوليتيک يڠ اکن دتريما مڠادڤ السلطان عبد الله ايله ڤريسيدن ڤ.ک.ر. انور ابراهيم.
باݢايماناڤون سومبر يڠ برچاکڤ دڠن ڤيهق اخبر مليسياکيني اڠݢن منددهکن بوتيرن لبيه لنجوت مڠناءي ڤرتموان ترسبوت. دفهمکن ڤرتموان برکناءن اکن برلڠسوڠ ڤد ڤاݢي اين.
منوروت سومبر ايت⹁ انتارا ايسو ين اکن دبينچڠکن ايله سيتواسي سماس وابق کوۏيد-19 دان ڤلقساناءن ضرورة نݢارا.
ڤميمڤين ڤرتي ڤولليتيک لاءين ڤولا دجڠک مماسوقي استان نݢارا ملالوءي ڤينتو دوا سلڤس اين.
Like this:
Like Loading...


text:
Från professionella översättare, företag, webbsidor och fritt tillgängliga översättningsdatabaser.
tukar jawi ke rumi
fuhg
Senast uppdaterad: 2021-09-14
Användningsfrekvens: 1
Kvalitet:
Referens:
tukar jawi ke rumi
arabic
Senast uppdaterad: 2021-09-26
Användningsfrekvens: 1
Kvalitet:
Referens:
tukar jawi ke rumi
بوروق
Senast uppdaterad: 2021-08-04
Användningsfrekvens: 1
Kvalitet:
Referens:
tukar jawi ke rumi لبن
تغيير jawi إلى الرومي لبن
Senast uppdaterad: 2021-08-26
Användningsfrekvens: 2
Kvalitet:
Referens:
tukar jawi ke
فهم
Senast uppdaterad: 2021-09-06
Användningsfrekvens: 1
Kvalitet:
Referens:
jawi ke rumi
جاوي كي الرومي
Senast uppdaterad: 2021-08-05
Användningsfrekvens: 1
Kvalitet:
Referens:
kamus jawi ke rumi
ڤنجلسن كتاب موك سورت ١١ دان ١٢ كتاب اين منجلسكن بهاوا اورڠ يڠ تيدق خشوق دالم سمبهيڠ تيدق اكن داڤت مراساي نعمت دان چينتا اكن سمبهيڠ. تمبهن ايت، اورڠ يڠ تيدق خشوق اكن موده ترجبق دڠن هاوا نفسو دان لبيه دكت دڠن سيكساڽ. سلاين ايت، صلاة ايت هندقله تيدق دباچ دڠن سڬرا اڬر كيت داڤت مڠحياتي دان ممهمي ستياڤ باچان د دالم صلاةصلاة. سكيراڽ برسڬرا مك تيدق داڤت تددابور. تمبهن ايت مستيله اد طامءنينه دان جاڠن صلاة سڤرتي ڤاتوق ايم كران بوليه جادي صلاة ترسبوت تيدق صح كران طامءنينه ايت راكن صلاة ساماد سنة اتاو فرض. اورڠ يڠ صلاة سڤرتي ڤاتوق ايم اين سڤرتي منسيا-سياكن صلاةڽ تتاڤي اورڠ يڠ منجاڬ دان خشوق دالم صلاة اين سرتا مڽمڤورناكن صلاة اكم لبيه دكت دڠن الله سبحان وتعالى. دالم حديث جوڬ اد مڽاتاكن اورڠ يڠ هاتيڽ خشوق دالم صلاة نسچاي دي اكن خشوق سڬالا اڠڬوتاڽ. اورڠ يڠ خشوق هاتيڽ دالم صلاة تيدق اكن موده ترڬڠڬو دڠن بوڽي بيسيڠ والاوڤون بوڽي ايت هاڽله بوڽي سايكور بوروڠ. دالم رواية جاببر دان معظ مڽاتاكن كتيك رسول الله دينااقكن ك لاڠيت ڤرتام،رسول الله مليهت ملائكة برديري سلاماڽ دان سنتياس مڽبوت ذيكير، مانكالا ڤد لاڠيت كدوا مريك روكوع سلاماڽ دان تيدق سديكيت ڤون مڠڠكت كڤالا. ستروسڽ ڤد لاڠيت كتيڬ ملائكة سوجود سلاماڽ دان تيدق مڠڠكت كڤالا ملاءينكن كتيك رسول الله ممبري سلام لالو مريك مڠڠكت كڤالا دان منجواب سلام رسول الله دان كمودين كمبالي برسوجود سلاماڽ. اوليه سبب ايتله دوا كالي سوجود دتونتوت د دالم صلاة ڤد تياڤ-تياڤ ركعة. ستروسڽ ڤد لاڠيت كامڤت مريك برتاشهود سلاماڽ دان ڤد لاڠيت كليم ڤولا مريك مڠوچڤكن تسبيه دان برذيكير. ستروسڽ ڤد لاڠيت كانم مريك مڠوچڤكن تكبير دان اخيرڽ ڤد لاڠيت كتوجوه ملائكة مڠوچڤ سلام. مك كران ايتله چارا صلاة ليما وقتو دتورونكن كڤد اومتڽ. بڬيتوله ڤرجالنن توجوه ڤتالا لاڠيت دمان صلاة ليما وقتو مولا د فرضكن. دالم حديث اد جوڬ منجلسكن ڤرتام اورڠ يڠ صلاة صبح ايايت نبي آدم كتيك كلوار درڤد شروق دان مليهت اكن كڬلاڤن دان كمودينڽ تربيتڽ فاجر كران ايتله صبح منجادي دوا ركعة ايايت ڤد ركعة ڤرتام سباڬاي شكور باڬي ڤلڤاسن درڤد كڬلاڤن دان ڤد ركعة كدوا ڤولا سباڬاي شكور كران برتمو دڠن وقتو سياڠ. كمودين اورڠ يڠ ڤرتام صلاة ظهر ايايت نبي إبراهيم كتيك الله مڽوروه مڽمبليه انقڽ كمودين دسوروه ڤولا مڽمبليه ڤنبوسڽ ايايت كيبس يڠ داتڠ دري شرڬ كتيك ترڤنچارڽ چهاي ماتهاري كران ايتله صلاة منجادي امڤت ركعة. اين كران ڤد ركعة ڤرتام سباڬاي شكور باڬي ڤنبوسڽ مانكالا ڤد ركعة كدوا ڤولا سباڬاي كسديهن اتس ڤڽمبليهن انقڽ. ستروسڽ ڤد ركعة يڠ كتيڬ اونتوق منداڤتكن كريضاان الله سبحان وتعالى دان ڤد ركعة كامڤت كران كادأنڽ يڠ برديري منبوس يڠ ساڠت بسر. د سمڤيڠ ايت، اورڠ يڠ ڤرتام صلاة عصر اياله نبي يونس كتيك دكلواركن دري ڤروت ايكن نون.
Senast uppdaterad: 2020-10-28
Användningsfrekvens: 1
Kvalitet:
Referens:
tsabarukar jawi ke rumi
sabar
Senast uppdaterad: 2021-02-20
Användningsfrekvens: 1
Kvalitet:
Referens:


text:
الحمدلله⹁ هاري اين ساي دبري کسمڤتن اونتوق منونايکن صلاة جمعة دمسجد⹁ سلڤس تيݢ بولن تيدق داڤت کمسجد دان سوراو کران ڤرينته کاولن ڤرݢرقن.
دوا هاري لڤس ساي تله منريما جمڤوتن اونتوق حاضر دصلاة جمعة باݢي تاريخ 19 هاريبولن جون 2020.
سوکر اونتوق ساي ݢمبرکن ڤراساءن ساي کتيک ممباچ جمڤوتن ايت⁏ ساي ترکجوت⹁ ترهارو⹁ ݢمبيرا دان برشکور منداڤت ڤلواڠ کأمسن ترسبوت.
اوليه کران مسجد برکناءن ترلتق دنݢري سلاڠور⹁ مک سݢالا ايس او ڤي صلاة جمعة اداله دباوه بيدڠ کواس جابتن اݢام اسلام سلاڠور ﴿جاءيس﴾⹁ برداسرکن تيته سلطان سلاڠور⹁ سلطان شريف الدين إدريس شاه الهاج.
الحمدلله⹁ ڤڠوروسنڽ اداله امت باءيق سکالي. ساي کسان سجام لبيه اول درڤد ماس مسجد دبوک⁏ مريک دڠن تݢس مماتوهي ايس او ڤي دان هاڽ ممبوک ڤاݢر ڤد وقتو يڠ دتتڤکن سڤرتي دالم جمڤوتن يڠ دهانتر. ببراڤ اورڠ اڠݢوتا ڤوليس دان ڤݢاواي جاءيس تله دتوݢسکن اونتوق ممستيکن سݢالا اوروسن برجالن دڠن لنچر.
ڤݢاواي جاءيس⹁ اڠݢوتا ڤوليس دان ڤتوݢس مسجد ملاين ساي دڠن امت باءيق سکالي سمبيل منچادڠکن ساي اونتوق کساتو تمڤت يڠ تدوه سمنتارا منوڠݢو ڤاݢر دبوک. سمنتارا ايت⹁ سأورڠ ڤݢاواي جاءيس داتڠ اونتوق منجلسکن تنتڠ ايس او ڤي يڠ ڤرلو دڤاتوهي کتيک ماسوق کدالم کاوسن مسجد.
مريک امت تݢس دالم مماتوهي ڤراتورن⹁ جماعه يڠ داتڠ تنڤا کاد جمڤوتن تيدق دبنرکن ماسوق والاوڤون اد يڠ داتڠ دري جاوه باݢي ممستيکن کأداءن اداله سلامت دان ترکاول.
منوروت ڤݢاواي يڠ برتوݢس⹁ سبلوم جمڤوتن دکلوارکن⹁ معلومت جماعه اکن دڤريقسا باݢي ممستيکن مريک برادا دالم ليڠکوڠن عمور يڠ دبنرکن سبلوم اياڽ دهانتر کڤد ڤيهق ڤوليس اونتوق ڤنيلاين لنجوت باݢي ممستيکن کسلامتن جماعه.
اوليه کران ساي ڤاليڠ اول تيبا دمسجد⹁ ساي اداله اورڠ يڠ ڤرتام يڠ دبنرکن ماسوق. ساي دبريکن ڤاس ماسوق دان دباوا کدالم اوليه سأورڠ اڠݢوتا ڤوليس سبلوم دسمبوت اوليه ڤڠوروس مسجد يڠ ملاکوکن ڤمريقساءن سوهو بادن سبلوم ساي ماسوق کدالم ديوان صلاة ستله مڠݢونا ڤنسانيتاسي تاڠن.
اوليه کران مسجد دبوک 45 مينيت لبيه اول درڤد وقتو صلاة⹁ مک ساي برڤلواڠ منونايکن صلاة سنة سرتا ممباچ القرءان⹁ سبلوم ماسوق وقتو ظهر.
اوساي صلاة جمعة⹁ ڤارا جماعه برسوراي سچارا برڤريڠکت سمبيل دسليا اوليه سأورڠ ڤݢاواي ڤوليس باݢي ممستيکن بهاوا ڤنجاراکن سوسيال دجاݢ.
کلوار درڤد ديوان صلاة⹁ سأورڠ ڤتوݢس ممبنتو ساي منسانيتاسي تاڠن سلڤس ساي مڽراهکن سمولا ڤاس ماسوق.
ساي امت کاݢوم مليهت ديديکاسي دان کچکڤن ڤيهق ڤڠوروسن مسجد⹁ ڤوليس سرتا جاءيس يڠ بروسها کراس دالم سيتواسي مڠهادڤي سواسان کبياساءن بهارو اين.
تريما کاسيه دان شباس کڤد سموا يڠ برتوݢس! والاوڤون مريک برسيکڤ تݢس دالم ممستيکن سݢالا ايس او ڤي ترجاݢ⹁ نامون مريک امت برسوڤن دان بربودي بهاس دالم مڽانتوني ڤارا جماعه.


text:
يڠ دڤرتوان اݢوڠ⹁ السلطان عبد الله رعاية الدين المسطافى بالله شه برکنن منريما مڠادڤ ڤميمڤين ڤرتي ݢابوڠن ڤرتي سراوق (ݢ.ڤ.س.) ڤد اثنين⹁ 14 جون اين.
منوروت ڤجابت کتوا منتي سراوق⹁ مجليس مڠادڤ ترسبوت اکن برلڠسوڠ ملالوءي ڤڠݢيلن ۏيديو.
ترداهولو⹁ انور ابراهيم تله کأستان نݢارا باݢي توجوان مڠادڤ يڠ دڤرتوان اݢوڠ⹁ ستله ڤردان منتري⹁ تن سري محي الدين ياسين سلساي مڠادڤ اݢوڠ ڤاݢي تادي.
کتيک منيڠݢلکن ڤرکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
ستياءوسها اݢوڠ د.اي.ڤ.⹁ ليم ݢوان ءيڠ توروت اکن مڠادڤ يڠ دڤرتوان اݢوڠ ڤتڠ اين⹁ ماناکالا بکس ڤردان منتري⹁ تون دوکتور محضير محمد اکن کأستان نݢارا ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.
Like this:
Like Loading...
تياد ايسو ڤمبنتوقن کراجاءن بهارو مليسيا دالم ڤرتموان دأنتارا يڠ دڤرتوان اݢوڠ⹁ السلطان عبد الله رعاية الدين ال مسطافى بالله شه دڠن انور ابراهيم ڤاݢي اين.
حال ايت دجلسکن ڤريسيدن ڤ.ک.ر. برکناءن سلڤس کلوار دري استان نݢارا ڤد جم 11.54 ڤاݢي اين.
“ايت سوءال يڠ تيدق بربڠکيت سکارڠ⹁” کاتاڽ منجاوب سوءالن ڤمبريتا تنتڠ اڤاکه ايسو ايت اد دسبوت دالم ڤرتموانڽ دڠن يڠ دڤرتوان اݢوڠ.
دسوءال تنتڠ اڤاکه توجوان يڠ دڤرتوان اݢوڠ ممڠݢيل ڤميمڤين٢ ڤرتي مڠادڤ بݢيندا دالم ببراڤ هاري اين⹁ کات انور⹁ حق ايت ترڤولڠ ڤد بݢيندا.
“ايت ترسره ڤد توانکو.
“تاڤي برداسرکن ڤڠالمن ساي تادي⹁ توانکو برلاڤڠ دادا مندڠر سموا ڤندڠن ⹁” کاتاڽ.
انور يڠ جوݢ ڤڠروسي ڤاکتن هارڤن منمبه دي توروت مڽدياکن لاڤورن دان کاجين اونتوق ڤرتيمبڠن يڠ دڤرتوان اݢون برهوبوڠ ببراڤ ايسو بربڠکيت.
Like this:
Like Loading...
ڤريسيدن ڤ.ک.ر.⹁ انور ابراهيم تله منيڠݢلکن ڤکارڠن استان نݢارا ستله سلساي مڠادڤ يڠ دڤرتوان اݢوڠ سبنتر تادي.
اهلي ڤرليمن ڤورت ديکسن ايت جوݢ سمڤت برهنتي سکتيک اونتوق منجاوب سوءالن ورتاون يڠ منوڠݢو دلوار ڤينتو استان نݢارا.
کتيک دتاڽ سام اد اکن برلاکو ڤمبنتوقن کراجاءن بهارو⹁ بلياو منجاوب: “ايت سوءال يڠ تيدق بربڠکيت سکارڠ.”
ترداهولو ڤڠروسي ڤاکتن هارڤن ترسبوت تيبا اونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه ڤد جم 10.37 ڤاݢي تادي.
سيلا باچ: انور ابراهييم تيبا دأستان نݢارا
بلياو تيبا دأيستان ستله ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منيڠݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
سمنتارا ايت⹁ ستياءوسها اورݢانيساسي د.اي.ڤ. کبڠساءن⹁ اينثني لوک مڠصحکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کڽاتاءن اخبر هاري اين.
کتوا ڤنرڠن ڤرتي ڤجواڠ تانه اءير⹁ عليا اقامة حسام الدين ڤولا ممبريتاهو برنام⹁ محضير منريما جمڤوتن مينݢو لالو اونتوق کأستان نݢارا ڤد خميس.
“سورت جمڤوتن راسمي دري ايستان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.
ݢابوڠن ڤرتي سراوق توروت مڠصحکن بهاوا ڤميمڤين ݢابوڠن ڤرتي ترسبوت اکن مڠادڤ يڠ دڤرتوان اݢوڠ ڤد 14 جون اين.
Like this:
Like Loading...
سجوروس سلڤس 0.30 ڤاݢي ڤڠروسي ڤاکتن هارڤن انور ابراهيم تيبا ايونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه.
کندراءن جيݢوار هيتم ممباوا اهلي ڤرليمن ڤورت ديکسن ايت ملڤسي ڤينتو کدوا استان نݢارا ڤد جم 10.37 ڤاݢي.
ڤريسيدن ڤ.ک.ر. ايت مروڤاکن ڤميمڤين ڤوليتيک کدوا يڠ مڠادڤ اݢوڠ هاري اين سلڤس ترداهولو ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منينݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سمنتارا ايت⹁ ستياءوسها اورݢانيساسي د.اي.ڤ. کبڠساءن اينثني لوک مڠصهکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کياتاءن اخبر هاري اين.
کتوا ڤنرڠن ڤرتي ڤجواڠ تانه اءير عليا اقامة حسام الدين ڤولا ممبريتاهو برنام ⹁ محضير منريما جمڤوتن ميڠݢو لالو اونتوق کأستان نݢارا ڤد خميس.
“سورت جمڤوتن راسمي دري استان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.
Like this:
Like Loading...


text:
انوار ابراهيم بارو سهاج منيڠݢلکن ڤکارڠن استان نݢارا سبنتر تدي⹁ نامون بلياو تيدق ممبري اڤ٢ کومين کتيک دتاڽ اوليه وارتاون يڠ منوڠݢو دلوار.
ڤيهق ڤوليس توروت ممينت ڤارا ڤتوݢس ميديا برايدر سݢرا⹁ ستله اهلي ڤرليمن ڤوت ديکسن ترسبوت کلوار دري ڤينتو ڤاݢر استان جم 11.28 ڤاݢي تدي.
ترداهولو⹁انوار تله کاستان ڤد جم 10.25 ڤاݢي تدي⹁ سلڤس مڠعمومکن باهوا بلياو منداڤتي سوکوڠن ماجوريتي اهلي ڤرليمن دان بوليه منوبوهکن ساتو کراجاءن باهرو.
نامون⹁ داتوء ڤڠلولا بيجاي دراج⹁ داتوء ايندرا احمد فضيل شامس الدين برکات⹁ اݢيندا ڤرتموان ايت بوکن اونتوق ممڤرسمبهکن جومله سوکوڠنيڠ دتريما اهلي ڤرليمن ايت.
“ڤرتموان ايت اداله سيسي مڠادڤ يڠ دڤرتوان اݢوڠ اوليه انوار يڠ مندعوا ديريڽ کتوا ڤمباڠکڠ يڠ ترتڠݢوه سبلوم اين. بلياو يڠ مموهون مڠادڤ بݢيندا.
تياد کن مڠن دڠن ممڤرسمبهکن سوکوڠن اهليڤرليمن⹁ تتاڤي جيک بلياو ايڠين ممڤرسمبهکن جوݢ سوکوڠن ﴿اهلي ڤرليمن﴾ بوليه سرهکن.”داتوء ايندرا احمد فضيل شامس الدين – کوسمو! اونلاين
ترداهولو⹁ انوار ابراهيم تله دڤاڠݢيل اوليه ڤوليس اتس لاڤورن مڠناءي دعواءن بلياو يڠ مڠاتکن باهوا بلياو تله ممڤوڽاءي سوکوڠن 121 اهلي ديوان رعيت.
اهلي٢ ڤرليمن در ڤيهق کراجاءن تله منافيکن باهوا مريک مڽوکوڠ انوار سباݢاي ڤردان منتري.


text:
ديوان رعيت ڤد ڤرسيدڠن هاري اين تله برستوجو اونتوق يڠ دڤرتوا دوان رعيت⹁ يڠ برهورمت تن سري داتوق محمد عريف بن محمد يوسوف اونتووق مڠوسوڠکن جاواتنڽ اتس الاسن ترداڤت ڤنچالونن لاين باݢي جاواتن توان يڠ دڤرتوا.
ستله ڤربهسن هڠت يڠ برلاڠسوڠ سلاما ببراڤا جم⹁ اهلي٢ ديوان رعيت تله مڠوندي اونتوق مموتوسکن ڤرکارا ترسبوت⹁ دان سراماي 111 اهلي ديوان رعيت مڽوکوڠ اوسول ترسبوت⹁ مانکالا هاڽ 109 اهلي منولق.
اوسول يڠ دبنتاڠکن اوليه ڤردان منتري⹁ تن سري محي الدين ياسين ايت دبهسکن اوليه 2 اورڠ اهلي ڤارليمن داري ڤيهق ڤمباڠکڠ⹁ دان 2 اورڠ اهلي ڤارليمن داري ڤيهق کراجاءن⹁ ايايتو داتوق سري انور ابرحيم درڤد ڤ.ه.⹁ نيق محمد زواوي سالح درڤد ڤاس⹁ تن دوکتور محضير محمد يڠ مروڤکن اهلي ڤارليمن بيبس⹁ دان داتوق سري شهيدان کسيم درڤد باريسن ناسيونل.
اوسول ترسبوت دݢولوڠ اوليه منتري دجباتن ڤردان منتري⹁ داتوق تاکي الدين حسن.
وقتو ريهت تڠه هاري دتڠݢوهکن کجم 1.15 تڠه هاري باݢي ممڤرچڤاتکن دان ممڤرمودهکن اوروسن ڤڠوندين⹁ ستله دچدڠکن اوليه داتوق تاکي الدين دان دڤرستوجوي اولين سڤيکر ديوان⹁ محمد رشيد حسنون.
ديوان رعيت دجڠک اکن ممبهس اوسول اونتوق ملانتيق يڠ بربهاݢيا داتوق اظهر بن عزيزن @ هارون سباݢاي توان يڠ دڤرتوا ديوان يڠ باهرو.


text:
لاڤورن ڤورتل مليسياکيني تنتڠ کڽاتاءن ستياءوسها اݢوڠ ۏيترن امنو⹁ مصطفى يعقوب مڠناءي چالون ڤردان منتري اونتوق ڤ.ر.و.15 مناريق ڤرهاتين ساي.
“کالاو سموا اهلي مجليس ترتيڠݢي امنو تيدق لايق اونتوق جادي ڤردان منتري⹁ ساي نق بريتاهو: کو لي لايق … کناڤ تيدق چادڠکن نام دي؟“مصطفى يعقوب – ‘مڠاڤ امنو تق چادڠکن کو لي چالون ڤردان منتري’ – مليسياکيني
ددالم لاڤورن ترسبوت يڠ برتاجوق⹁ ‘مڠاڤ امنو تق چادڠکن کو لي چالون ڤردان منتري’⹁ مصطفى منݢسکن بهاوا اهلي ڤارليمن ݢوا موسڠ⹁ تڠکو غزالي حمزه⹁ اتاو لبيه دکنلي سباݢاي کو لي مروڤاکن چالون يڠ ڤاليڠ لايق دڤيليه سباݢاي ڤردان منتري مليعيسى ک-9.
مروجوق کڤد کڽاتاءن موافقة ناسيونل⹁ مصطفى منمبه:
“کڽاتاءن ايت ممبري ݢمبارن سأوله٢ دوا ڤرتي اين تيدق ممڤوڽاءي اينديۏيدو يڠ لايق ﴿د﴾چالونکن سباݢاي ڤردان منتري.
“کالاو يڠ لاين تق لايق⹁ چالونکنله کو لي⹁ دري سݢي ڤڠالمن بلياو لايق دان ڤرنه ممݢڠ جاوتن ڤنتيڠ دان منتري کانن دالم کراجاءن سبلوم اين⹁“مصطفى يعقوب – ‘مڠاڤ امنو تق چادڠکن کو لي چالون ڤردان منتري’ – مليسياکيني
سيلا باچ: سجاره اصل ڤنوبوهن ڤيترونس يڠ راماي کاکيتاڠن ڤيترونس ڤون تق تاهو
موتاخير اين⹁ نام تڠکو غزالي ناءيق لاݢي⹁ ماله⹁ نام تڠکو غزالي بݢيتو سريڠ دچادڠکن سباݢاي چالون ڤردان منتري⹁ ترماسوق کتيک کريسيس ڤوليتيک 2020⹁ سجوروس سبلوم تن سري محي الدين ياسين دلانتيق منجادي ڤردان منتري ک-8.
سيلا باچ: Ku Li, the Best Choice for Our Nation? ﴿کو لي⹁ ڤيليهن ترباءيق باݢي نݢارا؟﴾
مناريقڽ⹁ ڤڠاناليسيس ڤوليتيک ترکنال دري اونيۏرسيتي ساءينس مليسيا⹁ ڤروفيسور دوکتور فلسفه سيۏاموروݢن ڤانديان ڤرنه مناماکن تيݢ ڤميمڤين يڠ برکموڠکينن مڠݢنتي تون دوکتور محضير سباݢاي ڤردان منتري سبلوم اين⹁ ايايت درڤد ڤ.ک.ر.⹁ انور إبراهيم⹁ درڤد ڤارتي برساتو محي الدين ياسين دان درڤد امنو تڠکو غزالي.
ماله⹁ ببراڤ هاري يڠ لڤس⹁ ناءيب ڤريسيدن امنو داتوق سري محمد خلايد نوردين تله مناماکن تڠکو غزالي سباݢاي انتارا چالون-چالون ترباءيق يڠ دڤوڽاءي امنو باݢي جاوتن ڤردان منتري مليسيا⹁ سڤرتي دلاڤور اوليه اخبار سينر هارين ڤد 4 جولاي دالم بريتا يڠ برتاجوق “ليما چالون امنو برڤوتينسي جادي ڤردان منتري⹁ کات خلايد“.
ستياءوسها اݢوڠ ڤرتوبوهن ڤريبومي ڤرکاس⹁ سيد حسن سيد علي جوݢ ممڤرسوءالکن مڠاڤ امنو تيدق منچالونکن تڠکو غزالي اونتوق جاوتن ڤردان منتري مليسيا⹁ ددالم ساتو هانترن دݢاريس ماس فيسبوک بلياو.
باݢي ڤمرهاتي ڤوليتيک⹁ بوکنله ساتو رهسيا دمان تڠکو غزالي تله سڠݢوڤ ملڤسکن جاوتن يڠ ساڠت کانن دالم کابينيت سمات-٢ اونتوق ممبري تومڤوان کڤد ڤمبيناءن ايکونومي نݢارا⹁ خصوصڽ دالم ممباڠونکن ڤيترونس يڠ بهارو بلياو اساسکن کتيک ايت.
سيلا باچ: اداکه اين کبنرن دسباليق ڤنوبوهن سماڠت 46؟
سباݢاي رماج يڠ بهارو بلاجر منيتي رنجاو کهيدوڤن⹁ کتاباهن دان سيکڤ استقامه تڠکو غزالي دالم مڠهادڤي ڤرجالنن ڤوليتيک يڠ برليکو امت ساي کاݢومي دان منجادي اينسڤيرسي باݢي ديري ساي⁏ بݢيتو جوݢ سيکڤ تڠکو کتيک مڠهادڤي ڤلباݢاي فتنه.
سيلا باچ: کريسيس ڤراليهن کواس: سياڤاکه ڤي عيم ستروسڽ؟


text:
کتوا منتري صباح⹁ داتوق سري ڤڠليم شافعي بن افضل مڠعمومکن بهاوا يڠ دڤتوا نݢري صباح⹁ توان يڠ تراوتام تون جوهر ماهر الدين⹁ تله برکنن اونتوق ممبوبرکن ديوان اونداڠن نݢري ﴿دون﴾ نݢري ترسبوت باݢي ممبوليهکن سبواه ڤيليهن راي نݢري اونتوق دأداکن.
دالم سيدڠ ميديا ڤد تڠه هاري تادي⹁ شافعي برکات جوهر مڽاتکن ڤرکننڽ دالم سبواه ڤرتموان دأنتارا کدوا٢ مريک ڤاݢي اين.
“ستله بوات سورت سمالم⹁ ساي برتمو دڠن توان يڠ تراوتام اونتوق مڽرهکن سورت ﴿ڤرموهونن ڤمبوبارن دون﴾.
“سلڤس ايت ڤاݢي تادي برتمو توان يڠ تراوتام دان توان يڠ تراوتام ممڤراکوءي اونتوق ممبوبرکن ديوان⹁” کاتڽ دالم سيدڠ ميديا يڠ توروت دسرتاءي سجومله ادون يڠ مڽوکوڠڽ.
ڤيليهن راي نݢري باکل دأداکن دالم ماس 60 هاري اونتوق رعيت نݢري صباح ممستيکن سياڤ يڠ باکل تراجوءي سمولا نݢري ترسبوت.
ترداهولو⹁ بکس کتوا منتري صباح⹁ تن سري موسا امان تله مڠعمومکن بهاوا بلياو ممڤوڽاءي سوکوڠن ماجوريتي اهلي ديوان اونداڠن نݢري باݢي نݢري ترسبوت⹁ دان اکن برجومڤ دڠن يڠ دڤرتوا نݢري باݢي تجون ممبنتوق ساتو کراجاءن باهرو.


text:
يڠ دڤرتوان اݢوڠ برکنن ملنتيق داتوء سري اسماعيل صبري يعقوب سباݢاي ڤردان منتري مليسيا هاري اين⹁ منوروت کڽاتاءن يڠ دکلوارکن داتوء ڤڠلولا بيجاي دراج.
[باچ بيوداتا اسماعيل صبري يعقوب]
اسماعيل⹁ 61⹁ دجدوالکن اونتوق مڠاڠکت سومڤه جاوتن سباݢاي ڤردان منتري مليسيا ڤد هاري ايسوق⹁ سبتو 21 اوݢوس 2021 ڤد جم 2.30 ڤتڠ دأستان نݢارا⹁ کوالا لومڤور.
“ڤروسيس ستروسڽ اياله استعادت ڤڠورنياءن سورتچارا ڤلنتيقن دان مڠاڠکت سرتا مننداتاڠني سومڤه جاوتن سباݢاي ڤردان منتري يڠ دجدوالکن ڤد 21 اوݢوس 2021 (سبتو)⹁ جم 2.30 ڤتڠ دأستان نݢارا.”
ڤنچالنونن ڤردان منتري دبوات برداسرکن سورت٢ اکوان درڤد سموا اهلي ديوان رعيت دڠن توجوان اونتوق ممبنتو سري ڤدوک بݢيندا ممبوات کڤوتوسن باݢي ملنتيق سأورڠ اهلي ديوان رعيت يڠ ڤد هيمت بݢيندا موڠکين منداڤت کڤرچاياءن ماجوريتي دڤرليمن.
“استان نݢارا تله منريما ڤنچالونن نام٢ باکل ڤردان منتري درڤد 220 اهلي٢ ديوان رعيت⹁ ماسيڠ٢ منروسي سورت اکوان ڤد 18 اوݢوس لالو.
“دري سورت٢ اکوان ترسبوت سراماي 114 اهلي ديوان رعيت تله منچالونکن اسماعيل صبري يعقوب (اهلي ڤرليمن برا)⹁ جومله ماجوريتي يڠ منچوکوڤي اونتوق ممبنتوق کراجاءن.
“سوسولن ايت⹁ سري ڤدوک بݢيندا تله برکنن منريما مڠادڤ 114 اهلي ديوان رعيت سمالم⹁ 19 اوݢوق اونتوق مڠصحکن کڤرچاياءن مريک کأتس اهلي ديوان رعيت يڠ تله دچالونکن اونتوق ڤردان منتري.”
سري ڤدوک بݢيندا توروت منظاهيرکن هارڤن بݢيندا اݢر ڤلنتيقن ڤردان منتري بهارو اين داڤت مڠاخيري کملوت ڤوليتيک دڠن سݢرا⹁ دان کسموا اهلي٢ ديوان رعيت داڤت مڠتڤيکن اݢيندا ڤوليتيک دالم اوسها مناڠني وابق کوۏيد-19.
“سري ڤدوک بݢيندا منظاهيرکن هاردڤن اݢر دڠن ڤلنتيقن ڤردان منتري بهارو اين⹁ کملوت ڤوليتيک داڤت دأخيري دڠن سݢرا دان کسموا اهلي٢ ديوان رعيت داڤت مڠنڤيکن اݢيندا ڤوليتيک دڠن برساتو هاتي دان برسڤاکت براوسها مانڠني رعيت دان نݢارا.
“سري ڤدوک بݢيندا مڠاولڠي ڤندڠ بهاوا رعيت تيدق واجر دببنکن دڠن کملوت ڤوليتيک يڠ تيدق برکسودهن ڤد کتيک نݢارا برݢلوت بڠهادڤي ايدو کصيحتن دان کموروڠن ايکونومي عقيبة ڤندميک کوۏيد-19.”
کڤوتوسن يڠ دڤرتوان اݢوڠ دبوات سلڤس ڤربينچڠن خاص راج٢ ملايو يڠ برلڠسوڠ دأستان نݢارا ڤتڠ تادي⹁ باݢي توجوان ممبوات کڤوتوسن مڠناءي ڤريحال ڤميليهن ڤردان منتري کسمبيلن.
سبواه اوندي کڤرچاياءن باکل دأداکن دڤرليمن اونتوق مڠصحکن کأبصحن بلياو سباݢاي ڤردان منتري مليسيا.


text:
دي كالاڠن سانتري ناما شيخ نواوي بانتن ساڠات ڤوڤولير. كارنا كتاب-كتاب كارياڽا ماسيه ديكاجي هيڠڬا كيني دي ڤسانترين. دي ببراڤا مسجد، سجملة علم...
دي كالاڠن سانتري ناما شيخ نواوي بانتن ساڠات ڤوڤولير.
كارنا كتاب-كتاب كارياڽا ماسيه ديكاجي هيڠڬا كيني دي ڤسانترين. دي ببراڤا مسجد، سجملة
علماء ماسيه مڠاجر كاريا علماء بانتن ايني كارنا دي أڠڬاڤ ممبومي دان بهاساڽا يڠ
موداه ديفاهامي.
حول ﴿اولاڠ تاهون وفاة﴾ شيخ نواوي يڠ ك 124 دراياكن اخير جمعت
بولان شوال 1438 يڠ تاهون ايني جاتوه ڤادا 21 جولي مالم لالو. حول كالي ايني ساڠت
ايستيميوا كارنا ڤرسيدين جوكو ويدودو حاضر دالم اچارا يڠ دي سلڠڬاراكن دي ڤوندوك
ڤسانترين النووي يڠ دي اسوه كياهي حاجي معروف
امين.
ڤرسيدين جوكووي تيبا دي ڤونيڤس النواوي تانارا سكيتار ڤوكول
18.15 ستلاه منمڤوه ڤرجالانن دارت داري كاوسان انچول جاكرتا اوتارا سكيتار 1،5 جام.
دي سڤانجاڠ ڤرجالانن، تمڤاك وارڬا مڽامبوت كحاضيران جوكووي دڠان ملامبايكن تاڠن.
جوكووي داتڠ لاڠسوڠ دي سامبوت كياهي معروف أمين يڠ ماسيه
كتورونان شيخ نواوي سرتا ڬوبيرنور بانتن حاجي واحدين حليم. ڤرسيدين مڠناكن ستيلان جاس
هيتام دڤادوكان دڠان ساروڠ كوتاك-كوتاك بروارنا چوكلات دان تاك لوڤا مڠناكن ڤيچي
هيتام.
جوكووي داتڠ ديدامڤيڠي منتري اڬاما لقمان حكيم سيف الدين،
كڤالا كانتور ستاف كڤريسيدنان تيتين مصدوقي، منتري سيكريتاريس نڬارا ڤراتيكنو،
منتري ڤكرجأن عموم دان ڤروماهن رعية باسوكيا هاديموليونو. تامڤاك ڤولا ڤاڠدام
سيليواڠي مايجين هيريندرا، كاڤولدا بانتن بريڬجين ليستيو سيڬيت ڤرابووو، دان
واليكوتا باندوڠ رضوان كامل.
كياهي معروف أمين دالم سمبوتانڽا منايمڤأيكن اوچاڤان تريما
كاسيه يڠ تاك ترهيڠڬا اتاس كحاضيران ڤرسيدين. “والاوڤون سيبوكڽا لوار بياسا، تاڤي
كارنا چينتاڽا كڤادا كيتا سموا، چينتاڽا كڤادا علماء، چينتاڽا كڤادا شيخ نواوي،
بلياو حاضر دي هاداڤان كيتا مالام ايني. كيتا برشكور ڤوڽا ڤرسيدين يڠ چينتا علماء.“
كارنا چينتاڽا كڤادا علماء، كاتا كياهي معروف، ڤرسيدين
راجين كليليڠ ك ڤسانترين-ڤسانترين. “دان اتاس ڤرمينتأن بلياو، ڤدا تاڠڬال 1
اڬوستوس اكن ادا ذكر ناسيونال دي ايستانا نڬارا، اونتوك ممولاي كڬياتن ڤريڠاتن
كمرديكأن 17 اڬوسوتوس. كيتا دعاكن سموڬا بلياو صحة دان داڤات ملاكساناكن توڬاس دڠان
بايك.“ سموا حاضيرين لاڠسوڠ مڽامبوت أمين.
كياهي معروف منجلاسكن سديكيت سياڤا ڬراڠن توكوه يڠ كالي ايني
تڠاه دكناڠ ايتو. “بلياو اداله ساتو داري دوا توكوه إندونيسيا يڠ ادا دي دالم
كاموس بسار بهاسا عرب تربسار دي دنيا، المنجد، يڠ ديكاراڠ اوليه لويس مالوف. ساتو
بوڠ كارنو دان كدوا شيخ نواوي.“
شيخ نواوي اداله سأوراڠ اهلي فقه مذهب شافعي، سأوراڠ اهلي
تصوف، اوڠڬول دي بيداڠ تفسير. “شيخ دي لاهيركن دي جاوا كموديان ڤينداه ك مكة. ايتو
اداله دوا توكوه إندونيسيا دي كاليڠين انترناسيونيل،“ كات كياهي معروف.
كاريا-كاريا شيخ نواوي هامڤير منچاكوڤ سموا ديسيڤلين كعلموان اسلام.
“اونتوك
مڠناڠ بلياو، كامي جاديكان ناما ڤسانترين. سلاين ڤريڠاتن حول، جوڬا دي ڤسانترين ايني
كامي منديديك اونتوك تيڠكات ثانوية، تيڠكات عالية دان تيڠكات ڤرڬوروان تيڠڬي ياايتو
سكولاه تيڠڬي علم فقه يڠ سكارڠ ايني بارو ساتو-ساتوڽا دي إندونيسيا، اداڽا دي تانارا.“
كياهي معروف برتريما كاسيه كڤادا ڤمرينتاه يڠ باڽاك ممبانتو
باڠونان اسراما ڤسانترين دان جوڬا بنتوان اونتوك سانتري ميسكين. ڤروڬرام بلاجار دي
ڤسانترين ايني سلاما 12 تاهون. انام تاهون دي تيڠكات سلتڤ دان ثانوية عالية. امڤات
تاهون س1 دان دوا تاهون س2. “موندوكڽا 12 تاهون. سايا تانتاڠ اوراڠ تانارا كوات اڤا
تيداك موندوك 12 تاهون. هاروس كوات، سوڤايا نانتي منجادي ڤجواڠ-ڤجواڠ باڠسا،
منروسكن ڤارا ڤجواڠ، ڤارا علماء كيتا، دان ممبانتو ڤمرينتاه د دالم راڠكا منجاڬا
اڬاما دان منجاڬا نكري يڠ كيتا چينتاي.“
كبهاڬياءن جوكووي
ڤريسيدن جوكو ويدودو تمڤاك بهاڬيا مالم ايتو كارنا برساما
امة اسلام هيڠڬا ترلونتار دالم كاتا-كاتاڽا.“سايا سناڠ بيسا حاضر ديسيني، مسكيڤون
ستلاه اين سايا هاروس ترباڠ لاڬي داري حليم منوجو جوڬجاكرتا، كموديان بيسوك سياڠ
ترباڠ لاڬي ك سماراڠ، مالماڽا ترباڠ لاڬي ك رياو،“ كاتاڽا، سمبيل ممڬاڠي سچاريك
كرتاس سمبوتان.
“سكالي
لاڬي، سايا ساڠات بربهاڬيا حاضر ڤادا مالم ايني، حاضر اونتوك حول المغفورله شيخ نوغوي
البنتاني يڠ ك 124. تادي سوداه دي سمڤأيكن اوليه
كياهي معروف أمين بهوا المرحوم اداله ساتو-ساتوڽا علماء يڠ دمكامكن دي سامڤيڠ
استري رسول الله دان شيخ نواوي دي جولوكي سباڬاي ڤڠهولو علماء حجاز.“
دالم سمبوتانڽا، ڤرسيدين مڠيڠيتكن امة اسلام تنتاڠ كبراڬامن
نكري. “كيتا هاروس تاهو دان كيت اهاروس سادار بهوا نڬارا كيتا ايني نڬارا يڠ بسار،
مميليكي باڽاك سوكو يڠ ڤاتوت كيتا شكوري سباڬاي انوڬراه الله يڠ دي بريكن كڤادا
كيتا بڠسا إندونيسيا.“
كڽاتأن انوڬراه الله ايتو سلالو ايا كيساهكن كڤادا ڤارا
تامو نڬارا، سڤرتي راجا سلمان يڠ تاك ساڠكا جوكا اينديانسيا مميليكي 17.000 ڤولاو،
714 سوكو، دان مميليكي لبيه 1.100 بهاسا لوكال. “راجا سلمان برتاڽا باليك ك سايا
اڤا كونجوڠي ساتو ڤرساتو؟ سايا بيلاڠ بلوم،" كاتاڽا سمبيل ترتاوا.
“كيتا
ايني مميليكي 200 هامڤير 220 جوتا ڤندودوك كيتا يڠ براڬاما اسلام. بارو 250 جوتا
ڤندودوك إندونيسيا. اينيلاه يڠ تروس اكان سايا سامڤأيكن دي مانا-مانا. بيار سموا
تاهو، بهوا نڬارا بسار دڠن ڤندودوك مسلم يڠ ڤاليڠ باڽاك دي دنيا اداله يڠ ناماڽا
إندونيسيا.“
تركايت دڠن حول ايني، ماكا ڤرسيدين ممينتا امة اسلام باڽاك
منلاداني شيخ نواوي. “منلاداني سيكاڤ هيدوڤ دان لاكو ڤرجواڠن شيخ نواوي برارتي كيتا
هاروس اوڤتيميس، كيتا هاروس باهو ممباهو دالم ممباڠون بڠسا ايني دان ان شاء الله
نڬارا كيتا اكان منجادي نڬارا يڠ بلدة طيبة ورب غفور.“
علماء بسار
شيخ نواوي البنتاني مروڤاكن علماء بسار اصلي بانتن يڠ
منجادي امام بسار دي عرب سعودي. بركات كعلموانڽا دي بيداڠ اڬاما اسلام شيخ نواوي
منجادي علماء يڠ دسڬاني دي سعودي باهكان دي إندونيسيا.
شيخ نواوي البنتاني لاهير دي تانارا، سراڠ، 1230 هجرية اتاو
1813 م دان منيڠڬال دي مكه ڤادا 1314 ه اتاو 1897 م. دياله سأوراڠ علماء إندونيسيا
برتاراف انترناسيونال يڠ منجادي امام مسجد الحرام.
ايا برڬلار البنتاني كارنا برأصل داري بانتن. ايا سأوراڠ
علماء دان اينتليكتوال يڠ ڤرودوكتيف منوليس كتاب، جملة كارياڽا تيداك كوراڠ داري
115 كتاب يڠ مليڤوتي بيداڠ علم فقه، توحيد، تصوف، تفسير، دان حديث.
كارنا كمشهورانڽا، شيخ نواوي البنتاني كموديان دي جولوكي
انتارا لاين سيد علماء الحجاز ﴿ڤميمڤين علماء حجاز﴾، الامام المحقق والفقيه المدقق
﴿امام يڠ مومڤوني﴾.
ناما شيخ نواوي بانتن سوداه تيداك اسيڠ لاڬي باڬي امة اسلام
إندونيسيا. باهكان سريڠ تردڠار سديكيت دي ساماكن كبسارانڽا دڠان توكوه علماء
كلاسيك مذهب شافعي امام نواوي ﴿676 هجرية اتاو 277 ماسيحي﴾. ملالوي كاريا-كارياڽا
يڠ ترسبار دي ڤسانترين-ڤسانترين تراديسيونال يڠ سمڤأي سكاراڠ ماسيه باڽاك دي كاجي.
ناما كياهي اصل بانتن ايني سأكن ماسيه هيدوڤ دان تروس
مڽرتاي امة ممبريكن وجاڠان اجاران اسلام يڠ مڽجوككن. دي ستياڤ مجلس تا'ليم، كارياڽا
سلالو دي جاديكن روجوكن اوتاما دالم برباڬاي علم، مولاي داري علم توحيد، فقه، تصوف
سمڤاي تفسير.
كاريا-كارياڽا ساڠات برجاسا دالم مڠاراهكن كعلموان يڠ دي كمباڠكن
دي لمباڬا-لمباڬا ڤسانترين يڠ برادا دي باوه نأوڠن نهضة العلماء.
سيد علماء الحجاز اداله ڬلار يڠ دي سانداڠڽا. سيد اداله
ڤڠهولو، سداڠكن حجاز ولايه سعودي سكاراڠ، يڠ دي دالامڽا ترماسوك مكة دان مدينة.
دالم كاريا-كارياڽا ايا مڽبوت بهوا ايا برناما ابو عبد المعطي محمد بن عمر التانارا
الجاوي البنتاني.
منوروت كياهي معروف، كاراڠن كتابڽا باڽاك سكالي يڠ دي توليس
دالم بهاسا عرب. “ادا تفسير، فقه، ادا حديث. دان ڤنداڠان-ڤنداڠانڽا دي جاديكن
سكريڤسي باهكن تيسيس اوليه ڤارا اهلي. ساله سأوراڠ مهاسيسوا دي ليبيا ممبوات ساتو
جودول; ‘محمد نواوي ومنهج تفسيره'﴿ميتودي ڤنفسيران شيخ نووي﴾. دي كانادا، سأوراڠ
مهاسيسوا ممبوات تيسيس تنتاڠ ڤنداڠن تصوفڽا ملالوي كتابڽا سلالم الفضلاء.“ تنتو
دوا ايتو بارو چونتوه داري راتوسان كاريا يڠ مڠكاجي كاريا شيخ نواوي.
سلاين مڠاراڠ، شيخ نواوي باڽاك مڠحاصيلكن موريد-موريد.
موريد-موريدڽا له يڠ كموديان منجادي ڤميمڤين-ڤميمڤين ڤسانترين دي إندونيسيا، دان باهكان
جوڬا سباڬيان ڤنديري اورڬانيساسي-اورڬانيساسي اسلام. “ڤنديري نهضة العلماء اداله
موريد شيخ نواوي، حضرةالشيخ هاشيم اشعاري. كياهي خليل باڠكالان مادورا، شيخ أسنوى
قدوس، ڤنديري محمدية كياهي احمد دحلان، شيخ صالح دارت، سماراڠ.“
ڤنديري تربية اسلامية شيخ سليمان الرسولي داري بوكيت تيڠڬي،
ڤنديري الوصلية، ڤنديري مطلع الانوار كياهي مس عبد الرحمن، شيخ إحسان جامڤيس، شيخ
محفوظ التورموسي، جوڬا ترچاتات سباڬاي موريد شيخ نواوي. “جادي ڤنديري اورماس-اورماس
دي إندونيسيا ترڽاتا اداله موريد-موريد شيخ نواوي.“
كلبيهان دان كرامة
دالام سجارة شيخ نواوي انتارا لاين يڠ دي توليس سيد حيذر لا
سم، دي سبوتكن باهوا شيخ مميليكي ببراڤ كرامة. دي انتاراڽ ، كتيكا منوليس شرح كتاب بداية
الهداية ﴿كاريا امام غزالي﴾، لامڤو ميڽاك ڤادام، ڤداحال كتيكا ايتو سداڠ دالام
ڤرجالا نان دڠن اونتا.
ايا بردعاء، بيلا كتاب ايني دي أڠڬاڤ ڤنتيڠ دان برمنفعة
بوات قوم مسلمين، ايا موهون كڤادا الله سبحانه وتعالى ممبريكن سينار اڬار بيسا ملانجوتكن
منوليس. تيبا-تيبا جمڤول كاكيڽا مڠلواركن اڤي، برسينار تراڠ، دان ايا منروسكن
منوليس هيڠڬا سلساي. بكاس اڤي دي جمڤول ممبكاس هيڠڬا كتيكا ايا هاروس برڬابوڠ دڠان
ميليتير حجاز، ايا دي تولاك كارنا چاچات جمڤول كاكيڽا ايتو.
كرامة يڠ لاين، تمڤاك كتيكا ببراڤا تاهون ستلاه ايا وفاة،
مقامڽا دبوڠكار اوليه ڤمرينتاه اونتوك دڤينداهكن تولاڠ بلولاڠڽا دان لاهاتڽا اكان
دتومڤوكي جنازة لاين سباڬايمانا لازم دي مألى.
كتيكا ايتوله ڤارا ڤتوڬاس مڠوروڠكن نياتڽا، سبب جنازة شيخ
نواوي ﴿بسرتا كافانڽا﴾ ماسيه اوتوه دان سڤرتي بارو والاوڤون سوداه برتاهون-تاهون دي
قبور. بڬيتو باو يڠ دكلواركن جوسترو واڠي. ڤمرينتاه عرب سعودي اخيرڽا ممبياركن
مقام ايتو دان دي حرمتي دالم بنتوك مقام يڠ ترسنديري. (مصطفى حلمي)


text:
منتري دالم نݢري⹁ داتوء سري حمزه زين الدين تيدق منولق ڤيهقڽ اکن ممڠݢيل منتري دجابتن ڤردان منتري (ڤرليمن دان حال احوال اوندڠ٢)⹁ داتوء سري تاکي الدين حسن اونتوق درقم کترڠن.
حمزه برکات⹁ اي برايکوتنکڽاتاءن تاکي الدين يڠ ددعوى درهاک ترهادڤ تيته يڠ دڤرتوان اݢوڠ⹁ السلطان عبد الله رعاية الدين المصطافى بالله شه.
“ساي سوده معلومکن سسياڤا سهاج يڠ ملاکوکن ڤڠهاسوتن يڠ بوليه مڽيبرکن سسواتو کورڠ سنڠڽ اڤابيلا اد لاڤورن يڠ دبوات⹁ ڤوليس اکن سياست کران کادڠ کالا ساي نق کامو (ورتاون) باݢي معلومت لنجوت کڤد ساي⹁ کادڠ٢ کامو سموا چاکڤ تيدق معلومت لنجوت مڽببکناورڠ لاءين يڠ جادي مسئله.
“جادي اڤابيلا اد معلومت لنجوت⹁ کيت اکن سياست اڤ يڠ سبنرڽ دي چاکڤ⹁” کاتاڽ دالم سيدڠ اخبر برکاءيتن ڤرينته کاولن ڤرݢرقن 3.0 دڤجابتڽ هاري اين.
حمزه برکات⹁ ڤيهق برکواس اکن ممستيکن داهولو کندوڠن اوچڤن تاکي الدين سبلوم تيندقن بوليه دأمبيل ترهادڤ بلياو.
“بيارله ڤوليس سياست⹁ سوڤايا کيت بوليه داڤت اڤ يڠ دي چاکڤ. ساي اکن ڤستيکن داهولو (کندوڠن اوچڤن) دان کيت اکن ڤرݢي کڤد يڠ لبيه لنجوت سبب کيت تق بوليه تروس امبيل سيکشن مان سلاݢي کيت تق تاهو.
“کالاو کيت نق تودوه کيت کنا تاهو کسالهن اڤ يڠ دلاکوکن بارو اد سيکشن (ڤرتودوهن)⹁” کاتاڽ.
حمزه برکات دميکين مڠاولس مڠناءي لاڤورن ڤوليس ڤمودا ڤاکتن هارڤن (ڤ.ھ.) يڠ دبوات ترهادڤ تاکي الدين. مڠاولس لنجوت⹁ حمزه برکات⹁ سياستن ڤوليس تيدق اکن مڠيرا درجت سساورڠ ايت.
“سسياڤا سهاج يڠ اد لاڤورن ڤوليس ترهادڤڽ کيت اکن بوات سياستن⹁ کيت تيدق اد درجت مڠناءي باب ايت⹁” کاتاڽ لاݢي.
سمالم⹁ کتوا ڤمودا ڤ.ھ. شزني منير محمد اثنين برکات⹁ کڽاتاءن تاکي الدين ترهادڤ تيته اݢوڠ اداله تيندقن درهاک.
ڤد رابو لالو⹁ تاکي الدين برکات⹁ اݢوڠ تيفق مڽبوت ماس ترتنتو اونتوق سيدڠ ڤرليمن دبوک سݢرا دان تريخ يڠ دڽاتاکن ڤردان منتري⹁ تن سري محي الدين محمد ياسين اونتوق توجوان يڠ سام جوݢ سوده همڤير.
سبلوم اين اݢوڠ برڤندڠن سيدڠ ڤرليمن ڤرلو دأداکن سچڤت موڠکين اونتوق ممبحثکن اوردينن٢ ضرورة دان ڤلن ڤموليهن نݢارا.


text:
KHUTBAH PERTAMA
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ ( 2 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ ِللهِ الَّذِى وَفَّقَنَا لِعِبَادَتِهِ . وَجَعَلَ هذَا اليَوْمَ فَرْحًا لِعِبَادِهِ الُمتَّقِيْنَ الَّذِيْنَ فَازُوْا بِصِيَامِ رَمَضَانَ وَقِيَامِهِ .وَأَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ . أَمَّا بَعْدُ …. فَيَا أَيُّهَا المُسْلِمُوْنَ اتَّقُوْا اللهَ حَقَّ تُقَاتِهِ وَلاتمَوُتُنَّ إِلا وَأَنْتُمْ مُسْلِمُوْنَ
فرمان الله دالم اية 39-40 سورة الحجر :
قَالَ رَبِّ بِمَا أَغْوَيْتَنِي لَأُزَيِّنَنَّ لَهُمْ فِي الْأَرْضِ وَلَأُغْوِيَنَّهُمْ أَجْمَعِينَ ﴿٣٩﴾ إِلَّا عِبَادَكَ مِنْهُمُ الْمُخْلَصِينَ ﴿٤٠﴾
مقصودڽ : “ابليس بركات: “ واهاي توهنكو! اوليه كران اڠكاو تله مڠحكوم داكو سست، ﴿مك﴾ دمي سسوڠڬوهڽ اكو اكن مڠهياس دان ممڤرلوقكن سڬالا جنيس معصية كڤد آدم دان ذوريةڽ د دنيا اين، دان اكو اكن مڽستكن مريك سمواڽ. كچوالي د انتارا ذورية-ذورية آدم ايت همبا-همبامو يڠ دبرسيهكن دري سبارڠ شرك”
مسلمين دان مسلمات يڠ درحمتي الله،
سلامت هاري راي عيدالفطري داوچڤكن كڤد سلوروه قوم مسلمين دان مسلمات. حقيقة عيدالفطري اداله ڤرايأن كمناڠن ايمان دان علمو اتس نفسو د ميدان جهاد رمضان. ستله برحاصيل منوندوقكن نفسو، كيت داڤت كمبالي كفطرة كجادين كيت اياله سباڬاي همبا برتقوى يڠ توندوق ڤاتوه كڤد الله دالم ستياڤ اسڤيك كهيدوڤن. جك كتيك منوناكن عبادة ڤواسا رمضان كيت مستي برعلمو باڬي مماستيكن ڤواسا كيت دتريما اوليه الله مك بڬيتوله كتيك مڽمبوت عيدالفطري مك مستي برداسركن علمو اڬر ڤماتوهن ادب دان باتسن يڠ تله دتتڤكن اوليه الله دان دتونجوق اوليه نبي صلى الله عليه وسلم دالم برهاري راي دجاڬ سرتا تيدق منوروت هوى نفسو سڤرتي برڤاكاين مندده عورة، ڤرڬاولن بيبس، ڤمبذيرن، هيبورن يڠ ملالايكن.
كيت مرايكن عيدالفطري دالم كادأن مرديك اتاو بيبس درڤد 2 ڤنجاجاهن بسر ايايت [1] ڤنجاجه شيطان د مان سباڬاي سترو تربسر مأنسي، كرجاڽ سنتياس مڠاجق مأنسي كڤد مندرهاكا الله سباڬايمان جنجيڽ كڤد توهن دالم ايات 39-40 سورة الحجر يڠ دباچ اول خطبة تادي
ڤد 1 شوال اين، تاڽله كڤد ديري كيت، سودهكه ديري اين برجاي ملڤسكن ديري دري منجادي همبا كڤد شيطان؟ سودهكه كيت برجاي ممڤرتاهنكن كموليأن ديري سباڬاي مأنسي درڤد دجاجه اوليه شيطان،؟ ڤرهاتيكنله ڤربواتن سهارين كيت، براڤكه يڠ منوروت سروان الله، براڤكه يڠ منوروت سروان شيطان؟ جك شيطان بوكن لاڬي ڤمڬڠ remote control كهيدوڤن كيت، مك لايقله اونتوق كيت برڬمبيرا د شوال اين. بربهاڬياله همبا الله يڠ سوده تيدق لاڬي دجاجه اوليه شيطان.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم اية 23 سوره الجاثية :
أَفَرَأَيْتَ مَنِ اتَّخَذَ إِلَٰهَهُ هَوَاهُ وَأَضَلَّهُ اللَّهُ عَلَىٰ عِلْمٍ وَخَتَمَ عَلَىٰ سَمْعِهِ وَقَلْبِهِ وَجَعَلَ عَلَىٰ بَصَرِهِ غِشَاوَةً فَمَن يَهْدِيهِ مِن بَعْدِ اللَّهِ ۚ أَفَلَا تَذَكَّرُونَ ﴿٢٣﴾
مقصودڽ : اڤاكه اڠكاو تيدق مليهت كادأن اورڠ يڠ منجاديكن هاوا نفسوڽ: سباڬاي توهن يڠ داوتاماكن دان دڤاتوهيڽ، لالو دي دسستكن اوليه الله بيار ڤون دالم كادأن ديريڽ برعلمو، دان دمترايكن ڤولا اتس ڤندڠرانڽ دان هاتيڽ، سرتا داداكن لاڤيسن ڤنوتوڤ اتس ڤڠليهتنڽ؟ مك سياڤاكه لاڬي يڠ داڤت ممبري هداية ڤتونجوق كڤداڽ سيسوده الله ﴿منجاديكن دي بركادأن دمكين﴾؟ اوليه ايت، مڠاڤ كامو تيدق ايڠت دان انصاف؟
شكور اتس هاري راي جوڬ اكن لبيه برمعنى بيلا كيت ممڤو ممردكاكن ديري درڤد ڤنجاهن كدوا ايأيت هوى نفسو. چارا كيت مڽمبوت ڤرايأن اين سبنرڽ اداله ساتو لمبڠ ترهادڤ سياڤاكه ديري كيت يڠ سبنرڽ. سمأدا سأورڠ يڠ بنر-بنر منجادي همبا الله اتاو سقدر منجادي همبا كڤد رمضان سباڬايمان اوڠكاڤن حكماء’ :تيدقله سساورڠ ايت برڬمبيرا تنڤا مڠيڠاتي الله ملأينكن دي سبنرڽ تله دلوڤاكن اوليه الله سبحانه وتعالى. سأورڠ يڠ لالي اكن برڬمبيرا دڠن هوى نفسو مريك سداڠكن سأورڠ يڠ برعقل اكن ڬمبيرا كتيك مان دي سماكين دكت كڤد الله.
5 چارا دالم مڠاول نفسو سباڬايمان يڠ دينوكيل اوليه امام الغزالي :
[1] تزكية النفس ايأيت سواتو اوسها ڬيڬيه دان برسوڠڬوه-سوڠڬوه اونتوق ممبرسيه دان مڽوچيكن ديري سسأورڠ دري صفة-صفة بوروق دان كجي ﴿مذمومة﴾ يڠ منجادي ساتو رينتاڠن كڤد ڤڽوبورن اخلاق مليا ﴿محمودة﴾
[2]مجاهدة ايأيت برسوڠڬوه دالم ملاون هوى نفسو دڠن مڠڬوناكن علمو ڤڠتاهوان دان مڠنداليكن سچارا برحكمة دڠن دتمبه دڠن تاهڤ كصبران يڠ تيڠڬي. ابن عطاء الله منڬسكن دالم كلام حكمهڽ، : “اڤابيلا الله بركهندق ممنڠكن سسأورڠ همباڽ مك الله اكن ممبنتوڽ دڠن دبريڽ بنتوان تنترا يڠ ترديري درڤد برباڬاي-باڬاي چهاي هداية يڠ لڠسوڠ ماسوق كدالم هاتي دان الله جوڬ اكن ملمهكن نفسو دان شيطان دڠن منجأوهكن درڤد رواڠ هاتيڽ برباڬاي-باڬاي كڬلاڤن دان برباڬاي-باڬاي ڤڠاروه مخلوق“.
[3] ملازيمي اتاو ممبياساكن عمالن كبأيقكن سچارا استقامة دان برتروسن سوڤاي منجادي كبياسأن دالم كهيدوڤن ترماسوق عمالن بأيك يڠ كيت بوات ڤد بولن رمضان لالو داڤت دتروسكن دالم 11 بولن سلڤسڽ
[4] ملاكوكن سسواتو برتنتاڠن دڠن صفة مذمومة ايأيت دڠن چارا سنتياس برصبر درڤد ترجروموس اونتوق ملاكوكن ڤركارا مذمومة سڤرتي ماره، خيانة، سومبوڠ دڠن ملاكوكن صفة محمودة سڤرتي صبر، أمانة دان رنده ديري
[5] مراقبة الله ايأيت يقين بهاوا ڤڠاواسن ديري ترهادڤ الله دڠن مراساكن ديري دأواسي اوليه الله دان منومڤوكن ڤرهاتين يڠ برسوڠڬوه-سوڠڬوه كڤدڽ
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم ايات 33 سوره الانفال:
وَاسْتَعِينُوا بِالصَّبْرِ وَالصَّلَاةِ ۚ وَإِنَّهَا لَكَبِيرَةٌ إِلَّا عَلَى الْخَاشِعِينَ ﴿٤٥﴾
مقصودڽ : دان مينتله ڤرتولوڠن ﴿كڤد الله﴾ دڠن جالن صبر دان مڠرجكن سمبهيڠ; دان سسوڠڬوهڽ سمبهيڠ ايت امتله برات كچوالي كڤد اورڠ-اورڠ يڠ خشوع; دان مينتله ڤرتولوڠن ﴿كڤد الله﴾ دڠن جالن صبر دان مڠرجاكن سمبهيڠ; دان سسوڠڬوهڽ سمبهيڠ ايت امتله برات كچوالي كڤد اورڠ-اورڠ يڠ خشوع;
اين مروڤاكن تاهون كدوا كيت مڽمبوت هاري راي دالم سواسان بردڤن دڠن مصيبة covid -19. مصيبة يڠ منيمڤا ممرلوكن جيوا يڠ كنتل اڬر تيدق منجاديكن كيت سباڬاي اومة يڠ ڤوتوس اسا دان مالس بروسها اونتوق كلوار درڤد مسئلة يڠ دهادڤي. راماي يڠ ترتكن جيواڽ ترماسوق مڽمبوت هاري راي تيدق سباڬايمان كبياسأن جأوه درڤد ايبوباڤ اتاو انق-انق سرتا سانق سودارا. جاڠن برهنتي دالم مموهون كڤد الله اڬر دهيلڠكن وابق مربهاي اين دڠن ممڤرباڽقكن صلاة دان دعاء كڤد الله سرتا استغفار دان توبة. كيت جوڬ مندسق اڬر كراجأن مڠاول سليا رانچڠن TV، راديو دان ميديا مسا اڬر لبيه ڤاتوهي شريعة سوڤاي رعية تيدق تروس هاڽوت دڠن معصية كتيك ڬلومبڠ مصيبة سداڠ ملندا.
سواتو ڤسانن اينده درڤد شيخ شعراوي تنتڠ بلاء اوجين
“سوڠڬوه، سسأورڠ همبا ايت اكن سنتياس لوڤا كڤد الله سهيڠڬ الله هنتر بلاء كڤداڽ سوڤاي دي كمبالي ايڠت دان چينتا كڤد الله، لالو الله ڤون منچينتأيڽ. مك كتيك ايت، بلاء يڠ دتيمڤڽ اكن دأڠكت كمبالي دان الله اكن مڠورنياكن كڤداڽ رزقي يڠ مليمڤه”
فرمان الله دالم اية 33 سورة الانفال:
وَمَا كَانَ اللَّهُ لِيُعَذِّبَهُمْ وَأَنتَ فِيهِمْ ۚ وَمَا كَانَ اللَّهُ مُعَذِّبَهُمْ وَهُمْ يَسْتَغْفِرُونَ ﴿٣٣﴾
مقصودڽ : دان الله تيدق سكالي-كالي اكن مڽيقسا مريك، سداڠ اڠكاو ﴿واهاي محمد﴾ اد د انتارا مريك; دان الله تيدق اكن مڽيقسا مريك سداڠ مريك براستغفار ﴿ممينتا امڤون﴾.
هاڽ ڬولوڠن يڠ سلالو ممبياساكن ديري دڠن ذكرالله اكن ترسلامت دان ممڤو برهادڤن دڠن چابرن ڬتير ايت. سميمڠڽ دڠن ملازيمي ذكر، إي سچارا لڠسوڠ داڤت منجاديكن بادن كيت قوة دان چرڬس. حال اين دبوقتيكن ملالوي سبواه رواية حديث درڤد سيدنا علي بن ابي طالب رضي الله عنه اڤابيلا فاطمة رضي الله عنها مڠادو كڤد رسول الله صَلَّى اللَّهُ عَلَيْهِ وَسَلَّمَ بهاوا تاڠنڽ عالمي كچدرأن دان بلياو مڠيڠينكن سأورڠ همبا اونتوق ممبنتو. لالو نبي صَلَّى اللَّهُ عَلَيْهِ وَسَلَّمَ مڠاجر ذكي يڠ داڤت ممبري كقواتن كڤد مريك دڠن برسبدا:
أَلَا أَدُلُّكُمَا عَلَى مَا هُوَ خَيْرٌ لَكُمَا مِنْ خَادِمٍ ؟ إِذَا أَوَيْتُمَا إِلَى فِرَاشِكُمَا، أَوْ أَخَذْتُمَا مَضَاجِعَكُمَا، فَكَبِّرَا ثَلَاثًا وَثَلَاثِيْنَ، وَسَبِّحَا ثَلَاثًا وَثَلَاثِيْنَ، وَاحْمَدَا ثَلَاثًا وَثَلَاثِيْنَ، فَهَذَا خَيْرٌ لَكُمَا مِنْ خَادِمٍ – رواه البخاري
مقصودڽ: “تيدقكه كامو بردوا ماهو اكو تونجوقكن سسواتو يڠ لبيه بأيك درڤد سأورڠ همبا؟ مك اڤابيلا كامو بردوا منداتڠي تيلم اتاو دالم كادأن كامو بردوا برباريڠ اونتوق تيدور، برتكبيرله سباڽق 33 كالي، برتسبيحله سباڽق 33 كالي دان برتحميدله سباڽق 33 كالي. حال اين اداله لبيه بأيك اونتوق كامو بردوا بربنديڠ بنتوان سأورڠ همبا“.
مسلمين دان مسلمات يڠ درحمتي الله،
قَالَ النَّبِيِّ صَلَّى اللَّهُ عَلَيْهِ وَسَلَّمَ: مَثَلُ الْقَائِمِ عَلَى حُدُودِ اللَّهِ وَالْوَاقِعِ فِيهَا كَمَثَلِ قَوْمٍ اسْتَهَمُوا عَلَى سَفِينَةٍ فَأَصَابَ بَعْضُهُمْ أَعْلَاهَا وَبَعْضُهُمْ أَسْفَلَهَا فَكَانَ الَّذِينَ فِي أَسْفَلِهَا إِذَا اسْتَقَوْا مِنْ الْمَاءِ مَرُّوا عَلَى مَنْ فَوْقَهُمْ فَقَالُوا لَوْ أَنَّا خَرَقْنَا فِي نَصِيبِنَا خَرْقًا وَلَمْ نُؤْذِ مَنْ فَوْقَنَا فَإِنْ يَتْرُكُوهُمْ وَمَا أَرَادُوا هَلَكُوا جَمِيعًا وَإِنْ أَخَذُوا عَلَى أَيْدِيهِمْ نَجَوْا وَنَجَوْا جَمِيعًا – رواه البخاري
مقصودڽ : “ڤرومڤمأن اورڠ يڠ مماتوهي دان ملڠڬر باتس-باتس حكوم الله اداله سڤرتي سواتو قوم يڠ مڠوندي اونتوق مننتوكن كدودوقكن ماسيڠ-ماسيڠ يڠ بلاير ددالم سبواه كاڤل. سباهاڬين مريك منداڤت تمڤت د بهاڬين اتس دان سباهاڬين لاڬي د بهاڬين باوه. اڤابيلا مريك يڠ برادا د بهاڬين باوه ايڠين منداڤتكن أير، مريك ملالوي تمڤت اورڠ يڠ برادا د بهاڬين اتس. لالو مريك بركات سسام مريك: “جك كيت منبوق لوبڠ تمڤت كيت اين، نسچاي كيت تيدق اكن مڠڬڠڬو اورڠ يڠ برادا د اتس. سكيراڽ اورڠ يڠ برادا داتس ممبياركن ساج اڤ يڠ دلاكوكن اورڠ يڠ د باوه ايت مك مريك سموا اكن بناس. نامون جك مريك منچڬه دڠن تاڠن مريك مك مريك اكن سلامت سمواڽ”.
كتيك بردڤن دڠن مصيبة covid -19 اين كيت واجب ممڤركاسكن كرجا مڽوروه اومة كڤد كبأيقكن دان منچڬه درڤد كموڠكران كران اين انتارا اوسها دالم مڽلامتكن كيت دنيا دان اخيرة. نبي صلى الله عليه وسلم مڠعباراتكن كيت سڤرتي ڤنومڤڠ سبواه كاڤل د مان جك دبياركن ڤنومڤڠ سبله باوه منبوق لوبڠ لنتاي كاڤل مك سموا ڤنومڤڠ سمادا يڠ د اتس اتاو يڠ د باوه باكل كارم برسام. بڬيتوله جوڬ دالم مناڠني مسئله covid -19 د مان جك هاڽ ستڠه ڤيهق سڤرتي باريسن هادڤن سهاج يڠ برسوڠڬوه مڽكت ڤنولارن وابق برجڠكيت اين سداڠكن راماي ڤيهق لاين تيدق ماهو مماتوهي SOP يڠ دتتڤكن مك ڤڽاكيت اين سماكين مربق
أڤ يڠ لبيه مالڠ اڤابيلا Virus بريتا ڤلسو لبيه باڽق ترسيبر سهيڠڬ مراچوني مشاركة يڠ مڽببكن سواسان سماكين برچلارو. زمان كيني، ڤنوليسن دالم ميديا سوسيال جوڬ ترماسوق دالم كاتيڬوري ڤركتأن يڠ جك بأيك ڤنوليسن ترسبوت، مك اكن بروليه ڤهلا. سباليقڽ جك ڤنوليسن يڠ برنية جاهت دان بوهوڠ مك اي سام سڤرتي اوچاڤن خيانة يڠ منداڤت دوسا دان سيقسا. ايڠتله كيت بهاوا ملائكة رقيب دان عتيد تيدق ڤرنه ڤينچين دان ريحت درڤد منوليس ڤهلا دان دوسا كيت. نبي صلى الله عليه وسلم تله ممبري ڤريڠاتن اڬر تيدق برچاكڤ دالم ڤركارا يڠ تيدق دكتهوي كبنرانڽ ملالوي سبداڽ: إِنَّ الْعَبْدَ لَيَتَكَلَّمُ بِالْكَلِمَةِ مَا يَتَبَيَّنُ فِيهَا يَزِلُّ بِهَا فِي النَّارِ أَبْعَدَ مِمَّا بَيْنَ الْمَشْرِق– رواه البخاري
مقصودڽ : “سأورڠ همبا ايت اڤابيلا دي برچاكڤ تنتڠ ساتو ڤركاتأن يڠ دي سنديري تيدق سليديقكي ﴿اكن كبنرانڽ﴾، مك دي اكن ترڬلينچير كدالم نراك يڠ جأوهڽ اداله سجأوه أره تيمور.“
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان دالم ايات 46 سوره الانفال:
وَأَطِيعُوا اللَّهَ وَرَسُولَهُ وَلَا تَنَازَعُوا فَتَفْشَلُوا وَتَذْهَبَ رِيحُكُمْ ۖ وَاصْبِرُوا ۚ إِنَّ اللَّهَ مَعَ الصَّابِرِينَ ﴿٤٦﴾
مقصودڽ : دان طاعتله كامو كڤد الله دان رسولڽ، دان جاڠنله كامو بربنته-بنتاهن; كالاو تيدق نسچاي كامو منجادي لمه سماڠت دان هيلڠ كقواتن كامو، دان صبرله ﴿مڠهادڤي سڬالا كسوكرن دڠن چكل هاتي﴾; سسوڠڬوهڽ الله بسرتا اورڠ-اورڠ يڠ صبر.
لأوڠن كلمة (وأعز جنده وهزم الأحزاب وحده ) يڠ برمقصود : دان دياله ﴿الله﴾ يڠ تله ممنڠكن تنتراڽ سرتا مڠالهكن تنترا أحزاب د مان كلمة اين سنتياس دلأوڠ ستياڤ كالي مڽمبوت هاري راي باڬايكن سواتو إشارة دالم مڽمارقكن سماڠت جهاد دان منمبه كيقينن بهاوا اسلام ڤاستي منڠ والو ڤون دسراڠ دان دموسوهي سباڬايمان كمناڠن يڠ دچاڤاي اوليه تنترا اسلام دالم ڤڤراڠن أحزب اتاو خَنْدَق. لأوڠن كمناڠن اين بوكن سلوڬن كوسوڠ ماله واجب دحياتي دالم مڠمباليقن سمولا كهيباتن دان كموليأن اومة اسلام. اوليه ايت واجب داوباتي Virus هيلڠڽ كڤرچايأن دالم ديري اومة اسلام سنديري ترهادڤ كهيباتن شريعة اسلام. كجايأن اومة اسلام سيلم دأڠڬڤ nostalgia اينده يڠ منجادي دوڠيڠ تورون تمورون. سأوله اي تيدق ڤوڽا هوبوڠن دڠن كهيدوڤن سكارڠ. اخيرڽ مونچول ڬولوڠن مڠاكو برايمان دڠن القرءان تتاڤي ماسيه راڬو-راڬو دڠن كلڠكاڤن اجرانڽ. شريعة اسلام منجادي اسيڠ د تڠه مشاركة مسلم. سباهاڬين كيت منجادي سيلاو دڠن سڬالا بوديا دان علمو ڤڠتاهوان يڠ داتڠ دري بارت دان د لوار اسلام. ڤارهڽ لاڬي اد يڠ سمڤي ممبنچي اڬام سنديري يڠ دأڠڬڤ اجران كولوت، مڽكت كبيبسن دان ڤونچا كموندورن. ممهمي تنتڠ بهايڽ Virus اين مك كيت واجب مڠوباتيڽ سڬرا سچارا برسوڠڬوه-سوڠڬوه دالم مڠمباليكن سمولا كڬميلڠن اومة اسلام انتاراڽ دڠن مڽونتيق 3 vaksin اوتام:
[1] ڤمركاسأن علمو كران دڠن علمو، ادب سأورڠ مسلم جوڬ ممڤو ترجاڬ. سسأورڠ برعلمو ماكين مڠنل سياڤا ديريڽ دان مڠتاهوي حق دان كواجيفنڽ سباڬاي همبا الله دان منجادي خليفة يڠ برتوڬس مڠوروس كمصلحاتن د موك بومي.
[2] ممباڠون ايمان يڠ مندالم د مان ممهمي شريعة اسلام دڠن بأيك منجادي تيدق برمعنى تنڤا اداڽ ايمان. ايمان اداله بكل اونتوق مڠڬاڤاي كريضأن دان ڤڠاكوان الله سرتا جامينن كسلامتن دنيا دان اخيرة
[3] ممباڠون اخوة تالي ڤرسودارأن اتس داسر ايمان يڠ كوكوه. كلوڠڬارن اخوة د كالاڠن اومة اسلام تله ممبوك رواڠ بسر باڬي موسوه-موسوه اسلام اونتوق ممچه بلهكن اومة اسلام. سباهاڬين كيت تروس سيبوق برباله سسام سنديري سداڠكن د لوار سان موسوه-موسوه اسلام برتڤوق ريوه دڠن كادأن اين
سموڬ تربية رمضان دان سماڠت شوال ممڤو مڽاتوكن كيت اتس داسر ايمان ستروسڽ برڬرق سإيريڠ سكات سهاتي سجيوا دالم مڠمباليقن سمولا كهيباتن اسلام سرتا منجولڠ كڬميلڠن اومت. اسلام له نسچاي كيت سلامت دان برجاي دنيا دان اخيرة
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
KHUTBAH KEDUA
اللهُ أَكْبَرُ ﴿ 3 كالي ﴾ اللهُ أَكْبَرُ ﴿ 3 كالي ﴾ اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ لاإِلهَ إِلا اللهُ وَحْدَهُ لا شَرِيْكَ لَهُ ، وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ ، اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ .أَمَّا بَعْدُ..فَيَا أَيُّهَا المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ المُتَّقِيْنَ ..فرمان الله دالم اية 78 سورة المائدة :
لُعِنَ الَّذِينَ كَفَرُوا مِن بَنِي إِسْرَائِيلَ عَلَىٰ لِسَانِ دَاوُودَ وَعِيسَى ابْنِ مَرْيَمَ ۚ ذَٰلِكَ بِمَا عَصَوا وَّكَانُوا يَعْتَدُونَ ﴿٧٨﴾
مقصودڽ : اورڠ-اورڠ كافر يهودي دري بني اسرايل تله دلعنة ﴿د دالم كتاب-كتاب زبور دان انجيل﴾ ملالوي ليده نبي داود دان نبي عيسى ابن مريم. يڠ دمكين ايت دسببكن مريك مندرهاكا دان سلالو منچروبوه.
مسلمين دان مسلمات يڠ درحمتي الله،
عبادة صلاة برجماعة، ڤواسا دان زكاة باڽق مڠاجر كيت تنتڠ كڤنتيڠن هيدوڤ سچارا برجماعة دان مڠمبيل برات تنتڠ ڤندريتأن اومة اسلام يڠ لأين. اسلام اڬام سجاڬت يڠ تيدق ترباتس كڤد بڠسا اتاو نڬارا ترتنتو سهاج. روح كسجاڬتن اسلام اين واجب دحياتي اڬر ڤندريتأن اومة اسلام سڤرتي د Myanmar، سريا دان نڬارا لأين داڤت دبري ڤرهاتين دان بنتوان سواجرڽ. كيت مڠوتوق تنترا رجيم Zionis إسرائيل يڠ برتيندق بيادڤ دڠن ملمڤركن بوم تاڠن دان بوم اسڤ، ماله ملاكوكن سراڠن دڠن منمبق ڤارا جماعة د دالم مسجد الاقصى مڠڬوناكن ڤلورو ڬته سهيڠڬ منچدراكن لبيه 178 اورڠ رعية فلسطين دان لبيه 20 أورغ تربونه. تيندقكن تيدق برڤري كمأنسيأن دان منمبه لوك اومة اسلام تتكالا سداڠ منونايكن صلاة دان برعبادة د ڤڠهوجوڠ رمضان بارو لالو.
كتيك مڠكاجي باڬايمانا سبواه نڬارا ڤنجاجه برنام إسرائيل يڠ ڤندودوقڽ داتڠ دري 150 نڬارا لأين دايكت اونتوق چينتا دان ستيا كڤد نڬارا مريك سرتا ممڤرتاهنكنڽ دڠن جيوا راڬا مريك والاوڤون مريك اداله بوكن ڤندودوق اصل تمڤت ايت. اد 4 ايكاتن يڠ دسمت كمس دالم جيوا Zionis يهودي اين ايأيت : [1] ايكاتن اڬام د مان تياد ايكاتن يڠ داڤت موجودكن كاسيه سايڠ دان كستيأن يڠ لبيه قوة درڤد اڬام. ڤركاتان Zion ددعوا دسبوت دالم توراة سباڽق 809 كالي دان اڤابيلا نڬارا ايت دبنتوق ڤد 1948، سلوروه ڤندودوق يهودي دڬسا كمبالي كإسرائيل اتاو جودا دان سامريا اونتوق منجادي ڤوست اڬام دان بڠسا يهودي سمولا سلڤس مريك هيلڠ ككواسأن ريبوان تاهون دهولو عقيبة دجاجه روم. [2] كواجيڤن برخدمت دالم تنترا د مان انق منتري سهيڠڬالاه انق ڤتوڬس كبرسيهن، للاكي دان ڤرمڤوان دواجبكن برخدمت دالم تنترا سلاما 2 هيڠڬ 2 تاهون ستڠه. يڠ داڤت لاري دري خدمت واجب تنترا اين هاڽ ڬولوڠن اورتودوك س يهودي يڠ بلاجر د سكوله اڬام مريك. [3] ميديا د مان ماجوريتي ڤندودوق هاڽ مندڠر بريتا دري دالم نڬارا. اين برمعنى ڤندودوق إسرائيل اداله ڤندودوق يڠ ترتوتوڤ دان ميديا ممڤو ممأينكن ڤراننڽ ممبنتوق ڤميكيرن مشاركة. والاوڤون ميديا د إسرائيل جأوه لبيه بيباس دان تلوس بربنديڠ كباڽقكن نڬارا اسلام، تتاڤي اي ممأينكن ڤرانن چوكوڤ ڤنتيڠ دالم مماستيكن ڤندودوق سنتياس برادا دالم كادأن وسڤادا دان sensitif كڤد كسلامتن إسرائيل. [4] ڤندودوق إسرائيل دايكت دڠن اينستيتوسي ڤنديديقكن د مان بهاس عبراني منجادي بهاس اساس.
جك إسرائيل دڠن ايكوتن اڬام دان نڬارا ڤلسو يڠ دچيڤتا ڤون ممڤو مڽاتوكن انق بڠساڽ، سڤاتوتڽ اومة اسلام يڠ دايكت دڠن اڬام يڠ لوروس سرتا كساتوان امة ڤرلو براس انصاف دان تيدق برڤچه بله كران كڤنتيڠن كواس دان تيڤو داي دنيا.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
سلامت هاري راي عيدالفطري داوچڤكن كڤد مسلمين دان مسلمات. باڽقكن برصدقه اڬر مريك يڠ ممرلوكن بنتوان توروت برڬمبيرا تراوتما يڠ تركسن تروق كتيك وابق مربهاي ملندا. ربوتله ڤلواڠ اونتوق منمبهکن ساهم اخيرة دڠن برڤواسا انم هاري دبولن شوال باݢي مڽاهوت سبدا نبي صلى الله عليه وسلم:
مَنْ صَامَ رَمَضَانَ ثُمَّ أَتْبَعَهُ سِتًّا مِنْ شَوَّال كَانَ كَصِيَامِ الَّدهْرِ(رواه مسلم)
مقصودڽ : سسياڤ يڠ تله برڤواس فرض رمضان کمودين دإيکوتي ڤولا دڠن برڤواس6 هاري د بولن شوال مك اداله ڤاهالاڽ سڤرتي دي برڤواس سڤنجڠ تاهون
اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ وَعَدُوِّهِمْ , اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا, بِسْمِ اللَّهِ الَّذِي لَا يَضُرُّ مَعَ اسْمِهِ شَيْءٌ فِي الْأَرْضِ وَلَا فِي السَّمَاءِ، وَهُوَ السَّمِيعُ الْعَلِيمُ. اللَّهُمَّ إِنِّا نعُوذُبِكَ مِنْ البَرَصِ، وَالجُنُونِ، وَالجُذَامِ، وَمِنْ سَيِّءِ الأَسْقَامِ. اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالْآخِرَةِ. نَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ. تَحَصَّنَّا بِذِى الْعزَّةِ وَالْجَبَرُوْتِ وَاعَتَصَمْنَا بِرَبِّ الْمَلَكُوْتِ وَتَوَكَّلْنَا عَلَى الْحَيِّ الَّذِى لاَ يَمُوْتُ اللّهُمَّ اصْرِفْ عَنَّا هَذا الْوَبَاءَ وَقِنَا شَرَّ الرَّدَى وَنَجِّنَا مِنَ الطَّعْنِ والطَّاعُوْنِ وَالْبَلاَءِ بِلُطْفِكَ يَا لَطِيفُ يَا خَبِيْرُ إِنَّكَ عَلَى كُلِّ شَيْءٍ قَدِيْرٌ
يا الله! جاوهيله كامي درڤد بلأ بنچان، وابق ڤڽاكيت برجڠكيت Covid 19، ڤلباڬاي ڤرلاكوان كجي دان موڠكر، سڬالا كڤايهن دان دوڬأن يڠ ظاهير دان يڠ ترسمبوڽي. يا الله يا رحمن يا رحيم، اڠكاو امڤونيله دوسا-دسا كامي، كدوا ايبو باڤ كامي،أديق براديق كامي، أنق-أنق كامي دان سلوروه كلوارڬ كامي . اڠكاو رحمتيله ديري كامي، كلوارڬ كامي دان نڬارا كامي. اڠكاو ليندوڠيله همبا-همبا مو يڠ كرديل اين دري سڬالا مصيبة، اڠكاو جأوهيله ديري كامي دري ڤڽاكيت يڠ مربهاي دان وابق يڠ مڠنچم ڽاوا، اڠكاو هيندريله كامي دري بلأ يڠ برات دان تقدير يڠ بوروق، يا الله يا رحمن يا رحيم، اڠكاو بريله كقواتن، كچكالن دان كصبرن كڤد كامي اونتوق مڠهادڤي دوڬأن-مو يڠ برت اين، اڠكاو تيوڤكنله كتناڠن دالم جيوا كامي، سسوڠڬوهڽ ستياڤ دوڬأن يڠ اڠكاو تورونكن كڤد كامي يا الله تيادله اي ملأينكن اونتوق منيڠكتكن كتقوأن دان كإيمانن كامي كڤدمو. تڬوهكن هاتي كامي دالم اڬام اسلام دان جاڠنله إڠكاو تاريق نعمة اسلام د دالم هيدوڤ كامي. سباڬايمان اڠكاو كومڤولكن كامي ڤد هاري راي يڠ مليا اين مك كومڤولكنله كامي اونتوق كبهاڬيأن يڠ برككالن دالم شورڬامو د اخرة ننتي
اللّهُمَّ تَقَبَّلْ مِنَّا صَلاتَنَا وَصِيَامَنَا وَقِيَامَنَا وَزَكَاتَنَا وَجَمِيْعَ حَسَنَاتِنَا وَاجْعَلْهَا خَالِصَةً لِوَجْهِكَ الكَرِيْم. رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ. سبُحْاَنَكَ اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ ِللهِ رَبِّ العَالَمِيْنَ
Filed under: Khutbah Aidil Fitri, خطبة جاوي | Leave a comment »


text:
Assalamualaikum
Alhamdulillah..hari
ini saya diberi kesempatan untuk menulis... tapi kali nie lebih special kerana penulisan saya dalam tulisan jawi ... kerana rindu pada tulisan jawi dan rasanya dah tak ramai anak muda yang tahu membaca dalam jawi nie. Kalau kamu hebat dapat membaca dengan baik ...alhamdulilah.Hari ini acik hendak berkongsi kisah..
Kisah yang diluahkan oleh seorang hamba Allah satu masa dulu..
"Lelaki
ni semuanya sama saja.. Suka mempermainkan perasaan perempuan. Suka
ambil kesempatan," Ujarnya dengan nada marah. Baru bertengkar dengan
buah hati kot..
Acik hanya mampu tersenyum.. Sebetulnya ayat yang paling tepat adalah
"segelintir" bukan semua. Kalau semua..masakan ayahnya mahupun abangnya
juga sama??
تيدق برهنتي دي مڽالهکن للاکي... لنتس سݢالاڽ کبايقکن يڠ دهولور دأوڠکيت کمبالي..بيارله دي ممبيبيل سورڠ٢ دولو. اڤي لاونڽ زمزم ، بوکن اڤي. ي ساي تاهو ميمڠ ساکيت دان ڤريت بيلا اورڠ يڠ کيت چايڠ. تيڠݢلکن کيت... تاڤي جاڠن عاشيق سالهکن اورڠ لاين...ميمڠ للاكي ايت تيڠݢلکن کامو مستي برسبب، بوکن ساي سوکوڠ سبب ساي ڤون للاكي ...تق تاڤي ڤرچاي ڤد تقدير الله
ساي تيدق ماهو ملتقکن کسالهن د تاڠن سسياڤا سلبيهڽ چندروڠ مڽالهکن ديري سنديري.. کناڤ کيت تيدق ڤرنه برايڠت دان برهاتي-هاتي. کڤرچاياٴن يڠ دبري ملبيهي هارڤن يڠ دهارڤ. اخيرڽ اڤابيلا کڤرچاياٴن دخيانتي..ديري ترماڠو سأورڠ ديري..
لنتس مناڠيس مرنوڠ نصيب د جنديلا.. ساله سياڤا ؟
"سمڤاي هاتي دي بوات ساي ماچم ني.. ده 5 تاهون ساي دڠن دي.. باڽق ده ساي کوربنکن..ماس سوه دولو، ساي يڠ تولوڠ دي..بريبو ساي هابيس اونتوق دي..لست-لست دي بواڠ ساي ماچم تو ساج"
کناڤ ڤرلو دسالهکن اورڠ لاٴين ؟ کناڤ ديري تيدق ڤرنه برمحاسية؟ کناڤ دهولو. تيدق ڤرنه ڤدولي لنتس تيدق ڤرنه برايڠت سبلوم ترکنا؟ وهاي وانيتا يڠ کوسيڠي...ڤليهارح ديري کاليان..جاڠنله مودە ترڤڠاروە دڠن ڤوجوق رايو للاكي سهيڠݢ مودە ديريمو مڽرهکن مهکوتا برهرݢ..جاڠنله مودە بربڠݢ اڤابيلا دمينتي للاكي لنتس برکات "اوە، باڽق٢ ڤرمڤوان يڠ اد ، ساي يݢ يڠ دڤيليه"
ماهوڤون دي اداله سأورڠ للاكي يڠ صالح..ماهوڤون ڤرمڤوان يڠ صالحه.. يڠ برݢلر استاذ ماهوڤون استاذە د کاچ مات کاليان..تيدق بوليه دأڠݢڤ مريک ايت برايمان کران سهاج ڤنمڤيلن برجڠݢوت سجمڤوت..برکوڤيه..برتودوڠ لابوە ماهوڤون برجوبه..سموا ايت بوکن جامينن ايمانڽ برتروسن هيدوڤ. کران دي ماسيه لاݢي ممڤوڽاٴي تمن يڠ سنتياس هيدوڤ ياٴيت شيطان دان نفسو.. برهاتي-هاتيله ڤد سکڤيڠ هاتي..
اد 2 تيتيس زمزم مات مڠالير د سبواە سوڠاي. ساتو تيتيس زمزم مات ايت مڽاڤ زمزم مات يڠ ساتو لاݢي ، ���ساي زمزم مات سأورڠ ݢاديس يڠ منچينتاٴي سأورڠ للاكي تتاڤي تله کهيلڠنڽ. سياڤا کامو ڤولا ؟ ���.
جواب تيتيسن زمزم مات کدوا ايت ، ���ساي زمزم مات سأورڠ للاكي يڠ مڽسل ممبيارکن سأورڠ ݢاديس يڠ منچينتاٴي ساي برلالو بݢيتو ساج.���
چينتا سجاتي اداله کتيک دي منچينتاٴي اورڠ لاٴين ، دان کامو ماسيه ممڤو ترسڽوم، سمبيل برکات: ساي توروت بهاݢيا اونتوقمو. جک کيت منچينتاٴي سسأورڠ ،
کيت اکن سنتياس مندواکنڽ والاوڤون دي تيدق براد دسيسي کيت.
مک إخلاصکن اڤ جوا يڠ برلاکو، موڠکين اد حکمه د سباليق سموا ني يڠ کيت تق تاهو دان کيت تق مڠرتي. الله تاهو يڠ ترباٴيق اونتوق کيت ، موڠکين دي ميمڠ بوکن جودوە کامو يڠ سبنر والاوڤون سوده برتاهون-تاهون برچينتا. ڤرچايله الله بوات سسوات برسبب دان جاڠن ڤرنه مڠلوە کران چينتا يڠ د کيت ايمڤيکن تيدق د ڤنوهي تاڤي بردعاله سموݢ برتمو دڠن ڤميليک تولڠ روسوقمو يڠ سبنر-بنرڽ .
کالاو تيدق جومڤا هاتي د تمڤت٢ اين ، بردعاله کڤد الله ، اݢر دبري سکڤيڠ هاتي اونتوق براس ديري سباݢاي همبا، سأورڠ همبا تيدق مميليکي اڤ-اڤ.
دعاء ايت سنجات باݢي اورڠ٢ برايمان.
Boleh baca tak ?? ataupun sudah pening ?? ermm so kita jangan asyik mengejar arus moden tapi sampai tulisan jawi di lupakan ... Sebenarnya tulisan jawi amat cantik dan mudah.. ok lah sampai disini dulu ..bye :)


text:
کريسيس ڤوليتيک نݢارا کيني سماکين هاڠت. اڤاته لاݢي ستله برباݢاي-باݢاي ڤرکارا يڠ مڠجوتکن تله برلاکو ڤد هاري سمالم. سباݢاي سأورڠ ڤمرهاتي لنسکڤ ڤوليتيک سماس⹁ سريبو ساتو ڤرسوءالن برماءين دميندا ساي⹁ خاصڽ حال٢ يڠ برکاءيتن دڠن ڤرلمباݢاءن ڤرسکوتوان.
ڤرسوءالن اوتام يڠ کيني هاڠت دبيچاراکن رعيت اداله⹁ اڤاکه بنر بهاواساڽ سري ڤدوک بݢيندا يڠ دڤرتوان اݢوڠ هندقله مڠايکوت نصيحت جماعه منتري دالم سموا حال برکاءيتن نݢارا؟
سمالم ساي برڤلواڠ مڠايکوتي واونچارا مليسياݢيزيت برسام ڤاکر اوندڠ٢⹁ داتوء دوکتور فلسفه وان احمد فوزي وان حسين يڠ ممبري ڤنجلسن چوکوڤ برمنفعت مڠناءي کواس يڠ دڤرتوان اݢوڠ.
اونتوق ممهمي حال اين⹁ کيت مستي ممهمي ستروکتور ڤنتدبيرن نݢارا يڠ ترديري درڤد تيݢ چابڠ کواس اوتام سڤرتي ترمعتوب دالم ڤرلمباݢاءن ڤرسکوتوان ياءيت:
- بادن ايکسکوتيف
- بادن ڤراوندڠن
- بادن کحکيمن
ستروکتور اين دکنلي سباݢاي ڤميسهن کواس اتاو ‘seperation of power‘ يڠ ڤنتيڠ باݢي ممستيکن ترداڤت ڤروسيس سيمق دان ايمبڠ ددالم ڤمرينتهن سسبواه نݢارا.
ڤرلو دفهمي بهاوا ڤونچا کواس باݢي کسموا چابڠ دأتس براد دباوه يڠ دڤرتوان اݢوڠ دان مجليس راج٢.
بادن ايکسکوتيف
ڤرکارا اين اداله برکناءن کواس ايکسکوتيف بݢيندا يڠ دڤرتوان اݢوڠ. ڤد داسرڽ⹁ کيت ڤرلوله مليهت کڤد ڤرکارا 39 ڤرلمباݢاءن ڤرسکوتوان (کواس ايکسکوتيف ڤرسکوتوان)⹁ ياءيت ڤرمولاءن باب 3 بهاݢين IV ڤرلمباݢاءن ڤرسکوتوان (بادن ايکسکوتيف).
کواس ايکسکوتيف ڤرسکوتوان هندقله ترلتق هق ڤد يڠ دڤرتوان اݢوڠ دان⹁ ترتعلوق کڤد ڤراونتوقن مان٢ اوندڠ٢ ڤرسکوتوان دان ڤراونتوقن جدوال کدوا⹁ بوليهله دجالنکن اوليهڽ اتاو اوليه جماعه منتري اتاو اوليه مان٢ منتري يڠ دبري کواس اوليه جماعه منتري⹁ تتاڤي ڤرليمن بوليه⹁ ملالوءي اوندڠ٢⹁ ممبريکن فوڠسي ايکسکوتيف کڤد اورڠ لاءين.
اين برمعنا⹁ دالم سيستم ڤمرينتهن تانه اءير کيت بݢيندا يڠ دڤرتوان اݢوڠ ممڤوڽاءي کواس ايکسکوتيف.
کيت جوݢ ڤرلو مليهت کڤد ڤراونتوقن ستروسڽ⹁ ياءيت ڤرکارا 40 (يڠ دڤرتوان اݢوڠ هندقله برتيندق مڠايکوت نصيحت) يڠ سدڠ هاڠت دبينچڠکن.
فصل (1) ددالم ڤرکارا 40 مڽاتاکن سڤرتي برايکوت:
ڤد منجالنکن فوڠسيڽ دباوه ڤرلمباݢاءن اين اتاو اوندڠ٢ ڤرسکوتوان⹁ يڠ دڤرتوان اݢوڠ هندقله برتيندق مڠايکوت نصيحت جماعه منتري اتاو نصيحت سسأورڠ منتري يڠ برتيندق دباوه کواس عام جماعه منتري⹁ کچوالي سباݢايمان يڠ دڤراونتوقکن سلاءينڽ اوليه ڤرلمباݢاءن اين⁏ تتاڤي يڠ دڤرتوان اݢوڠ برهق⹁ اتس ڤرمينتاءنڽ⹁ اونتوق منداڤت اڤ٢ معلومت برکناءن دڠن ڤمرينتهن ڤرسکوتوان يڠ بوليه دداڤتي اوليه جماعه منتري.
ڤرکارا 40(1) منجلسکن بهاوا ترداڤت دوا چارا يڠ دڤرتوان اݢوڠ بوليه منجالنکن توݢس ايکسکوتيف بݢيندا⹁ ياءيت مڠايکوتي نصيحت اتاوڤون برداسرکن بودي بيچارا بݢيندا.
فصل (2) ڤرکارا 40 ڤولا منجلسکن سڤرتي برايکوت:
يڠ دڤرتوان اݢوڠ بوليه برتيندق منوروت بودي بيچاراڽ ڤد ملقساناکن فوڠسي يڠ برايکوت⹁ ياءيت:
(a) ملنتيق سأورڠ ڤردان منتري⁏
(b) تيدق ممڤرکننکن ڤرمينتاءن باݢي ڤمبوبرن ڤرليمن⁏
(c) ممينتا دأداکن مشوارت مجليس راج٢ يڠ سمات-مات برکناءن دڠن کأيستيميواءن⹁ کدودوقن⹁ کمولياءن دان کبسرن دولي٢ يڠ مها موليا راج٢⹁ دان اڤ٢ تيندقن ڤد مشوارت ايت⹁ دان اڤ٢ تيندقن ڤد مشوارت ايت⹁
دان دالم اڤ٢ حال لاءين يڠ دسبوت دالم ڤرلمباݢاءن اين.
ڤرکارا اين سکالي لاݢي منجلسکن بهاوا ترداڤت ڤڠچوالين ترهادڤ کواجڤن يڠ دڤرتوان اݢوڠ اونتوق برتيندق مڠايکوت نصيحت جماعه منتري⹁ دالم اڤ٢ بيدڠ يڠ دتتڤکن اوليه ڤرلمباݢاءن ڤرسکوتوان.
فصل (3) ڤرکارا 40 ڤولا مڠاتاکن:
اوندڠ٢ ڤرسکوتوان بوليه ممبوات ڤراونتوقن باݢي مڠهندقي يڠ دڤرتوان اݢوڠ برتيندق سلڤس براونديڠ دڠن اتاو اتس شور مان٢ اورڠ اتاو کومڤولن اورڠ سلاءين جماعه منتري ڤد منجالنکن مان٢ فوڠسيڽ سلاءين—
(a) فوڠسي يڠ بوليه دجالنکن منوروت بودي بيچاراڽ:
(b) فوڠسي يڠ برکناءن دڠن ڤنجالننڽ ڤراونتوقن اد دبوات دالم مان٢ ڤرکارا لاءين.
ڤراونتوقن اين دڠن جلس منونجوقکن بهاوا بودي بيچارا يڠ دڤرتوان اݢوڠ براد ڤد کدودوقن يڠ لبيه تيڠݢي بربنديڠ نصيحت درڤد مان٢ اينديۏيدو لاءين⹁ دان بهاوا بݢيندا تيدق برکواجڤن منوروت نصيحت ساتو٢ ڤيهق اتس ڤرکارا يڠ بوليه دجالنکن منوروت بودي بيچارا بݢيندا.
ڤرکارا 40(3) جوݢ ممڤراونتوقکن بهاوا يڠ دڤرتوان اݢوڠ تيدق هاڽ ڤرلو مڠايکوت نصيحت جماعه منتري والاوڤون دالم بيدڠ دلوار بودي بيچارا بݢيندا⹁ نامون بوليه جوݢ مڠايکوت نصيحت ڤيهق سلاءين جماعه منتري.
بادن ڤراوندڠن
ستروسڽ⹁ کيت ڤرلو جوݢ مليهت کڤد بادن ڤراوندڠن اتاوڤون بادن ليݢيسلاتيف⹁ يڠ دجلسنک ددالم باب 4 بهاݢين IV ڤرلمباݢاءن (بادن ڤراوندڠن ڤرسکوتوان).
ڤرکارا ڤرتام ددالم باب ترسبوت اياله ڤرکارا 44 يڠ مڽبوت:
کواس ڤراوندڠن ڤرسکوتوان هندقله ترلتق هق ڤد ڤرليمن يڠ هندقله ترديري درڤد يڠ دڤوتوان اݢوڠ دان دوا مجليس ڤرليمن يڠ دکنلي سباݢاي ديوان نݢارا دان ديوان رعيت.
ڤرليمن مروڤاکن کواس ڤراوندڠن ڤرسکوتوان⹁ دان سري ڤدوک بݢيندا يڠ دڤرتوان اݢوڠ اياله ڤرليمن ايت⹁ برسام-سام دڠن دوا مجليس دباوه بݢيندا ياءيت ديوان نݢارا دان ديوان رعيت.
دڠن اين⹁ مک اداله جلس بهاوا ددالم بادن ڤراوندڠ⹁ يڠ دڤرتوان اݢوڠ اياله کواس اوتام يڠ تيدق ترتعلوق کڤد نصيحت مان٢ ڤيهق.
ماله⹁ بݢيندا اداله لبيه برکواس بربنديڠ کدوا-دوا مجليس ڤرليمن سڤرتي يڠ ترمعتوب ددالم ڤرکارا 66.
کواس ڤرليمن اونتوق ممبوات اوندڠ٢ هندقله دجالنکن ملالوءي رڠ اوندڠ٢ يڠ دلولوسکن اوليه کدوا-دوا مجليس ڤرليمن (اتاو دالم حال يڠ دسبوت دالم ڤرکارا 68⹁ اوليه ديوان رعيت) دان⹁ کچوالي سباݢايمان يڠ دڤراونتوقکن سلاءينڽ دالم ڤرکارا اين⹁ دڤرکننکن اوليه يڠ دڤرتوان اݢوڠ.
ممندڠکن ڤرکارا يڠ دبينچڠکن اين تيدق برکاءيتن سچارا لڠسوڠ دڠن بادن کحکيمن⹁ ساي اکن ملڠکاوءي ڤنجلسن مڠناءي بادن ترسبوت.
نامون⹁ اداله ڤنتيڠ اونتوق دفهمي بهاوا بادن کحکيمن جوݢ ترلتق دباوه يڠ دڤرتوان اݢوڠ⹁ سڤرتي ترمعتوب ددالم ڤرکارا 121(1).
ڤرنن يڠ دڤرتوان اݢوڠ ددالم ڤروکلاماسي ضرورة
ڤلقساناءن ضرورة اداله ترلتق دباوه بيدڠ کواس ڤراوندڠن. سڤرتي يڠ تله کيت فهمي⹁ بيدڠ کواس ڤراوندڠن اداله ترلتق دباوه يڠ دڤرتوان اݢوڠ دان دوا مجليس ڤرليمن.
ڤرکارا 150 مڠناءي ڤروکلاماسي ضرورة منجلسکن دڠن ترڤراينچي بهاوا ترداڤت دوا چارا سواتو اوندڠ٢ بوليه دݢوبل⹁ ياءيت ملالوءي رڠ اوندڠ٢ سڤرتي بياسا⹁ اتاوڤون يڠ دڤرتوان اݢوڠ بوليه ممشهورکن اڤ٢ اوردينن جک دداڤتي بݢيندا ڤرلو.
اداله ڤنتيڠ اونتوق دفهمي بهاوا جماعه منتري لڠسوڠ تيدق ممڤوڽاءي اڤ٢ کواس ددالم ڤلقساناءن اوردينن ضرورة⹁ اڤاته لاݢي دالم ممبطلکنڽ⹁ يڠ ڤرلو دلاکوکن يڠ دڤرتوان اݢوڠ سنديري سباݢاي ڤيهق يڠ ممشهورکن اوردينن ترسبوت.
ممهمي ڤرکارا اين⹁ اداله جلس بهاوا ڤرلمباݢاءن ڤرسکوتوان تله منتڤکن ڤميسهن کواس دمي ممستيکن ساتو سيستم ڤمرينتهن يڠ باءيق (‘good governance‘).
جلسڽ⹁ يڠ دڤرتوان اݢوڠ ددالم حال٢ يڠ دبنرکن بوليه برتيندق مڠايکوت بودي بيچارا ديري بݢيندا.
سيستم ڤميسهن کواس اين اداله ڤنتيڠ باݢي ڤروسيس سيمق دان ايمبڠ ددالم ڤمرينتهن.
ککليروان مڠناءي سيستم ڤمرينتهن نݢارا
کيت هاروس فهم بهاوا کرڠک ڤرلمباݢاءن کيت بوکن براسسکن ڤرينسيڤ کهندق عموم (‘general will‘) دان جوݢ بوکن کداولتن رعيت سڤرتي سيستم يڠ دعملکن ديونايتد کيڠدم.
داتوء وان احمد فوزي توروت منجلسکن بهاوا سيستم کنݢاراءن کيت برڤقسي کڤد کداولتن راج٢ دالم سيستم ڤرلمباݢاءن يڠ ممرتابتکن کتيڠݢين سرتا کلوهورن ڤرلمباݢاءن.
سيستم ديموکراسيۏدسونتيق کدالم کرڠک اوندڠ٢ نݢارا کيت دڠن مڠامبيل ببراڤ بهاݢين درڤد سيستم ويستمينستر⁏ نامون تيدق سچارا مطلق.
مک⹁ اڤاکه ستروسڽ؟
کتيک دسوءال مودراتور ڤد اخير واچان سمالم⹁ داتوء وان احمد فوزي توروت ممبري ڤنداڤت بلياو مڠناءي سيتواسي کيني دري سݢي اسڤيک ڤوليتيک.
بلياو ڤرچايا بهاوا اداله واجر باݢي کراجاءن اونتوق مڠاداکن اوندي ڤرچايا دڤرليمن. تمبهن⹁ کراجاءن يقين مريک ممڤوڽاءي سوکوڠن ماجوريتي اهلي ڤرليمن.
اوندي ڤرچايا اداله ڤنتيڠ باݢي منافيکن توهمهن سرتا فيتنه بهاوا کراجاءن تله هيلڠ سوکوڠن دديوان رعيت.


text:
تاريخ ڤڤريقسأن سيجيل ڤلاجرن مليسيا دان سيجيل ۏوکاسيونال مليسيا اکن دتوندا کڤد سوکو ڤرتام تاهون دڤن.
اونتوق چالون سيجيل تيڠݢي ڤرسکولهن ماليسيا، تاريخ ڤڤريقسأن سمستير ٢ داوبه کڤد اوݢوس اين، مانکالا ڤڤريقسأن سمستير ٣ اکن داداکن دالم سوکو ڤرتام تاهون دڤن.
منتري کانن ﴿ڤنديديقن﴾، دوکتور فلسفه محمد ردزي جيدين، برکات ڤڤريقسأن سيجيل تيڠݢي اݢام مليسيا جوݢ اکن داداکن دالم سوکو ڤرتام تاهون دڤن.
“مڽدري بهاوا ڤنونداان تاريخ ڤڤريقسأن اين اکن ممبري کسن کڤد کماسوکن ک ڤريڠکت ڤڠاجين تيڠݢي، کمنترين ڤنديديقن دان کمنترين ڤڠاجين تيڠݢي تله برستوجو اونتوق منڠݢوهکن تاريخ کماسوکن بهارو ک اينستيتوسي ڤڠاجين تيڠݢي باݢي ڤروݢرام اساسي، ماتريکولسي دان ڤريڠکت ديڤلوما سهيڠݢ جولاي اتاو اوݢوس ٢٠٢١، مانکالا ڤروݢرام اجازه ڤد سيڤتيمبر اتاو اوکتوبر ٢٠٢١،” کاتڽ ڤد سيدڠ ميديا هاري اين.


text:
سراماي 200 ڤݢوامسيۏيل دان شرعية مڠݢسا کراجاءن مميندا ڤرلمباݢاءن ڤرسکوتوان يڠ ممبابيتکن بيدڠ کواس نݢري مڠݢوبل جنايه شرعية دڠن سبراڤ سݢرا موڠکين.
مريک مليبتکن ڤڠعمل اوندڠ٢ درڤد ڤرساتوان ڤݢوام٢ مسليم مليسيا⹁ ڤرساتوان ڤݢوام شرعي مليسيا دان ڤرتوبوهن ماشرکت سيۏيل مليسيا باݢي ڤروسيس سيمقن برکالا سجاݢت (مکسا).
منروسي کڽاتاءن برسام⹁ کومڤولن ايت مڽاتکن کبيمبڠن ترهادڤ ايمڤليکاسي کڤوتوسن مهکمه ڤرسکوتوان برکناءن کيس ايکي ڤوترا لاون کراجاءن نݢري سلاڠور ترهادڤ بيدڠ کواس نݢري مڠݢوبل اوندڠ٢ جنايه إسلام.
کات مريک⹁ مهکمه ڤرسکوتوان ممبوات کڤوتوسن بربيذا بربنديڠ سبلوم اين سکالي ݢوس مڠهدکن لاݢي اينکمن جنايه شرعية.
“دڠن کڤوتوسن اين⹁ کامي بيمبڠ سماکين باڽق ڤرونتوقن اينکمن جنايه شرعية سديا اد باکل دچابر دان دباتلکن دأتس السن سام.
“اي اخيرڽ ملومڤوهکن ڤراوندڠن جنايه إسلام نݢري٢ سلوروه مليسيا⹁” کات کڽاتاءن ايت هاري اين.
ڤد 25 فيبرواري لالو⹁ مهکمه ڤرسکوتوان سبولت سوارا ممبنرکن چابرن اوندڠ٢ ايکي ڤوترا ترهادڤ سيکشن 28 اينکمن جنايه شرعية (نݢري سلاڠور 1995).
اي سکالي ݢوس مڠتڤيکن اوندڠ٢ شرعية سلاڠور يڠ منتڤکن سيکس دلوار طبيعي سباݢاي جنايه.
کتوا حکيم نݢارا⹁ تڠکو ميمون توان مت يڠ ممڤڠروسيکن ڤانل سمبيلن حکيم برکات⹁ کواس اوتام اونتوق ملولوسکن اوندڠ٢ جنايه ترلتق ڤد ڤرليمن.
سبلوم اين⹁ ايکي ڤوترا ددعوى دمهکمه شرعية ڤد 21 اوݢوس 2019 اتس کسالهن ملواط يڠ دلاکوکنڽ دباڠي⹁ سلاڠور.
اوليه کران تيدق برڤواس هاتي دڠن ڤرتودوهن اين⹁ ايکي ڤوترا منچابر ڤراونتوقن سيکشن 28 ايت دڠن مندعوى نݢري اتاو مهکمه شيعية تيدق ممڤوڽاءي بيدڠ کواس اونتوق مڠݢوبل دان ممبيچاراکن کيس جنايه لواط.
دالم ڤد ايت⹁ تݢس کڽاتاءن برکناءن⹁ مهکمه ڤرسکوتوان دالم کيسترسبوت سچارا ريڠکسڽ⹁ مموتوسکن بهاوا ڤراونتوقن اينکمن جنايه شرعية برکناءن کسالهن لوات طبيعي تيدق صح⹁ جک کندوڠنڽ مڽنتوه اوندڠ٢ جنايه لاءين.
“مهکمه مموتوسکن مسکيڤون نݢري ممڤوڽاءي بيدڠ کواس لواس اونتوق مڠݢوبل کساله اوندڠ٢ مڠايکوت ڤرينته اجارن اݢام إسلام تتاڤي تيدق بوليه مڽنتوه مان٢ ڤرکارا سناراي ڤرسکوتوان ترماسوق ڤرکارا اوندڠ٢ جنايه.
“اوڠکڤن اوندڠ٢ جنايه دباوه سناراي ڤرسکوتوان ممڤوڽاءي مقصىد يڠ لواس. عقيبتڽ اين باکل ممباتلکن باڽق ڤراونتوقن اينکمن جنايه شرعية جک دچابر کلق⹁” کات کڽاتاءن ايت.
کڽاتاءن سام منجلسکن⹁ کڤوتوسن باکل منيمبولکن کتيدقتنتوان بيدڠ کواس اڤابيلا تياد لاݢي بادن ليݢيسلاتيف سام ڤريڠکت ڤرسکوتوان اتاو نݢري بوليه مڠݢوبل اوندڠ٢ مڠهالڠ اومت إسلام ملاکوکن ڤرکارا حرام دالم حکوم شرع.
چونتوهڽ⹁ کسالهن برجودي جلس حرام دالم إسلام سباليقڽ کسالهن برجودي اين ترݢولوڠ دالم ڤرکارا اوندڠ٢ جنايه سناراي ڤرسکوتوان.
“اوليه کران کيس اين مڽنتوه ڤراونتوقن ڤرلمباݢاءن ڤرسکوتوان مک ڤد کامي⹁ تياد ڤڽلساين يڠ سسواي وجود کچوالي ڤرلمباݢاءن کيت دڤيندا⹁” تݢس کڽاتاءن.


text:
ڤيليهن راي كچيل كيمنيس مڽقسيكن ڤرتنديڠن ساتو لاون ساتو انتارا چالون واريثن، كريم بوجڠ دان چالون باريسن ناسيونل محمدالأمين.
اين سلڤس تياد چالون بيبس حاضر د ڤوست ڤنمءن چالون د ديوان داتوق سري ڤڠليما محمد دون بانير، بياوفورت اڤابيلا ڤروسيس ڤڽرهن بورڠ ڤنچلونن دتوتوڤ ڤد جم ١٠ ڤاڬي.
ڤڬاواي ڤڠوروس ڤيليهن راي كچيل كيمنيس جوڤاري @جوڤري ايتوق مڠومومكن بهاوا سوروهنجاي ڤيليهن راي منريما ڤنچلونن درڤد كدوا-دوا چالون.
محمد مروڤاكن چالون ڤرتام تيبا ڤد جم ٩.٠٧ ڤاڬي دان سلساي مڽراهكن بورڠ ڤنچلونن ڤد جم ٩.٢٧ ڤاڬي.
مانكالا كريم يڠ تيبا ڤد جم ٩.١٣ ڤاڬي سلساي مڠيسي بورڠ ڤنچلونن ڤد جم ٩.٣٠ ڤاڬي.
ڤيليهن راي كچيل ڤرليمين كيمنيس داداكن سلڤس محكمه ڤرسكوتوان ڤد ٢ دسيمبر لڤس مڠكلكن كڤوتوسن محكمه ڤيليهن راي كوتا كينبالو يڠ ممبطلكن كمناڠن انيفه امان باڬي كروسي ايت ڤد ڤيليهن راي عموم ك-١٤ لڤس.
محكمه ڤيليهن راي كوتا كينبالو ڤد ١٦ اوڬوس تاهون لڤس مموتوسكن كمناڠن انيفه د كروسي ايت سباڬاي تيدق صح دان تربطل سلڤس منداڤتي اد كرتس اوندي تمبهن يڠ بوليه منجيجسكن كڤوتوسن ڤيليهن راي.
ڤد ڤيليهن راي عموم ٢٠١٨، انيفه ممنڠي كروسي ايت دڠن ماجوريتي ١٥٦ اوندي.
بلياو منداڤت ١١،٩٤٢ اوندي بربنديڠ ١١،٧٨٦ اوندي يڠ دڤراوليه كريم مانكالا سأورڠ لاڬي چالون، جعفر اسماعيل دري ڤرتي هارڤن رعيت سابه، منداڤت ١،٣٠٠ اوندي.


text:
يڠ دڤرتوان اݢوڠ السلطان عبدالله رعاية الدين المصطفى بالله شاه الحاج ابن المرحوم سلطان حاج احمد شاه المستعين بالله دان راج ڤرماءيسوري اݢوڠ تونکو حجة عزيزة امينة ميمونة إسکندرية بنت المرحوم المتوکل على الله سلطان اسکندر الحج برکنن سوڤاي کراجأن تيدق ممباير ايمولومن دراج کڤد سري ڤدوک بردوا سلاما انم بولن مولاي مچ هيڠݢ اوݢوس.
داتوق ڤڠلولا بيجاي دراج ايستان نݢارا، داتوق احمد فادل شمسو الدين برکات، ڤرکنن اوليه السلطان عبدالله دان تونکو عزيزه برتوجوان ممبنتو مريڠنکن ببن کراجأن دالم مناڠني ڤندميق کوروناۏيروس ﴿کوۏيد-١٩﴾ سرتا مڽاهوت کڤوتوسن کراجأن مموتوڠ دوا بولن ݢاجي ڤردان منتري، منتري سرتا تيمبالن منتري دان دسالورکن ک تابوڠ کوۏيد-١٩.
“ڤرکنن سري ڤدوک بݢيندا بردوا اين توروت منچرمينکن کڤريهتينان دان کڤريبادين تيڠݢي سري ڤدوک بݢيندا بردوا ترهادڤ ڤرکمبڠن ترکيني ڤندميق اين دان سيتواسي کواڠن نݢارا،” کاتڽ دالم کڽاتأن هاري اين.


text:
بريتا تڠکو غزالي حمزه مڠادڤ يڠ دڤرتوان اݢوڠ بنر٢ تله مڠهاڠتکن سواسان ڤوليتيک تانه اءير.
تيبا٢ نام توکوه ڤوليتيک اين منجادي تاجوق ڤربينچاڠن⹁ لبيه٢ لاݢي دميديا سوسيال. والهل⹁ سلام ااين نام بسر اين جارڠ دڤرکاتکن.
سباݢاي سأورڠ انق مودا يڠ ساڠت مڠهورماتي کڤريباديان دان کتوکوهن تڠکو غزالي⹁ ساي ممرهاتي کأداءن اين دڠن ڤنيه مينت.
اد يڠ ماره⹁ لانتس ممڤرتيکايکن کريديبيليتي بلياو⁏ نامون راماي جوݢ يڠ امت مڠهارڤکن تڠکو غزالي کمبالي کباريسن اوتام کڤيمڤينن نݢارا.
سيکڤ تڠکو غزالي يڠ رنده ديري سرت ساڠت چرمت دالم ممبوات کڽاتاءن⹁ منجاديکن کيت لبيه ترتاڽ-تاڽ تنتڠ اڤاکه يڠ سبنرڽ سدڠ برلاکو.
منوروت باچاءن ڤڠانليسيس ڤوليتيک ۏيترن ترکنل⹁ ڤروفيسور دوکتور فلسفه احمد اطرى حسين⹁ ترداڤت کموڠکينن يڠ دڤرتوان اݢوڠ ملانتيق تڠکو غزالي سباݢاي ڤردان منتري اينتريم.
منوروتڽ⹁ ترداڤت کموڠکينن بسر سري ڤادوک بݢيندا برسياڤ-سديا ملانتيق تڠکو غزالي سباݢاي ڤردان منتري اينتريم باݢي مڠندورکن کتيدقتنتوان ڤوليتيک دسببکن کراجاءن سديا اد تيدق مميليقي جومله ماجوريتي مياکينکن.سينر هاريان – لالوان انوار برليکو⹁ کو لي ڤوتينسي ڤردان منتري اينتريم
تمبه مناريق⹁ سماکين راماي ڤڠاناليسيس ڤوليتيک يڠ ممبوات باچاءن ڤوليتيک يڠ سام.
کأداءن منجادي لبيه ڤانس اڤابيلا امنو مڠعمومکن اونتوق منيلاي سمولا کرجاسام ڤرتي ايت دڠن ڤريکاتن ناسيونل.
مک تيمبول ڤلباݢاي اندايان دان سڤيکولاسي تنتڠ اڤاکه لاڠکه يڠ باکل دأمبيل اوليه امنو. سڤرتي بياسا⹁ اد يڠ منچموه دان اد يڠ مڽوکوڠ.
اڤکه امنو اکن مڽرتاءي کڤيمڤينن انوار ابراهيم؟ برباݢاي-باݢاي نارتيف چريتا سدڠ هاڠت دباوا اوليه ڤلباݢاي ڤيهق⹁ برݢنتوڠ کڤد ڤيهق مان يڠ برچريتا.
نامون دسباليق سموا چريتا ڤانس يڠ دهيدڠکن⹁ هاڽ مريک يڠ برکاءيتن يڠ تاهو اڤ يڠ سبنرڽ سدڠ برلاکو⁏ يڠ لاءينڽ هاڽله اندايان⹁ ديتنه دان ڤروڤاݢندا ڤوليتيک.
سباݢاي رعيت راج⹁ ساي ياکين يڠ دڤرتوان اݢوڠ اکن مليندوڠي رعيت دان براوسها منچاري جالن ڤڽلسايان ترباءيق برلاندسکن ڤرونتوقن ڤرلمباݢاءن ڤرسکوتوان.


text:
بريتا کماتين ڤريبيت ادم بن جعفر مڠايمباو کمبالي سجاره فتنة بسر يڠ دلونترکن اوليه مريک يڠ تيدق برتڠݢوڠجاوب ترهادڤ المرحوم سلطان اسکندر دان جوݢ الله يرحم ڤريبيت ادم سنديري.
باݢي ساي⹁ اين اداله ساله ساتوچونتوه فتنة جاهت يڠ تله دأوله بݢيتو روڤ سهيڠݢ برجاي ممڤرداياکن اورڠ راماي دڠن بݢيتو ملواس.
والاوڤون المرحوم تله مڠکت سبلس تاهون يڠ لالو دان کيني ڤريبيت ادم جوݢ سوده تياد⹁ نامون فتنة ترسبوت ماسيه وجود دان راماي يڠ ماسيه ترتيڤو.
ڤد 17 اوکتوبر 1987⹁ بريتا اموقن ڤريبيت ادم دالن چاو کيت⹁ کوالا لومڤور تله مڠجوتکن رعيت دسلوروه نݢارا.
سلڤس ايت⹁ برتيوڤ کنچڠ ڤولا خبر اڠين تنتڠ مڠاڤ ادم برتيندق دميکين⁏ دمان ڤريبيت ادم دکاتاکن مڠاموق ستله منداڤت تاهو اديقڽ يڠ برتوݢس سباݢاي کيدي کڤد المرحوم سلطان اسکندر⹁ تله منيڠݢل دنيا عقيبة دڤوکول اوليه المرحوم کتيک برماءين ݢولف.
ڤليقڽ⹁ مريک يڠ برچريتا دان بݢيتو يقين تنتڠ کبنرن چريتا يڠ مريک باواکن ايت⹁ جک دتاڽ⹁ تيدق داڤت ممبري تاهو اڤاکه نام کيدي (اديق ڤريبيت ادم) يڠ مريک کيسهکن دالم چريتا مريک.
سببڽ موده⹁ ڤريبيت ادم تيدق اد اديق يڠ ماتي دڤوکول اوليه المرحوم سلطان اسکندر. بوکن ايت سهاج⹁ تتاڤي ڤريبيت ادم جوݢ تيدق ممڤوڽاءي اديق يڠ برکرجا سباݢاي کيدي.
ساتو-ساتوڽ اديق ڤريبيت ادم يڠ منيڠݢل دنيا تله منيڠݢل کتيک کچيل ڤد تاهون 1975 عقيبة کباکرن رومه.
نامون⹁ فتنة يڠ تيدق دکتاهوءي دري مان اصلڽ اين تله برجاي ممڤرداياکن راماي اورڠ⁏ ماله سهيڠݢ کيني⹁ اي ماسيه دسبوت دان دکيسهکن ترماسوق دميديا سوسيال.
بݢيتوله مودهڽ مشارکت ممڤرچاياءي دان مڽمبوڠ فتنة تنڤا مڽياست کبنرنڽ ترلبيه داهولو.
حقيقتڽ⹁ ڤريبيت ادم مڠاموق عقيبة تکنن دتمڤت کرجا کران دبولي دان ددرا دکيم تنتراڽ. تتاڤي تيدق راماي رعيت نݢارا يڠ برمينت اونتوق مڽياست حال يڠ سبنرڽ.
ساي تيدق ڤستي سياڤا يڠ تله ممولاکن فتنة اين⹁ نامون اداله منجادي ساتو دوسا بسر باݢي سسياڤا يڠ تله ممولاکن دان ممبيارکن فتنة سبݢيني ترسيبر والاوڤون تاهو بهاوا اي تيدق بنر.
لبيه٢ لاݢي⹁ اين اداله فتنة جاهت ترهادڤ سأورڠ أولى الأمر اتاو ڤميمڤين ياءيت سلطان جوهر يڠ مروڤاکن يڠ دڤرتوان اݢوڠ ڤد کتيک ايت.
بݢيندا سوده مڠکت ڤد تاهون 2010⹁ مک⹁ سوده تيادا چار اونتوق مموهون امڤون درڤد المرحوم سلطان اسکندر ملاءينکن دڤادڠ مهشر ننتي.
فتنة ممبونوه اداله ساتو فتنة بسر⹁ نامون راماي يڠ منولق کبنرن⹁ والاوڤون ترداڤت سورت اکوان برسومڤه اوليه ڤريبيت ادم سنديري.
دسببکن ايتله إسلام مڠاجر بهاوا فتنة اداله لبيه تروق بربنديڠ ممبونوه⹁ کران فتنة اکن تروس ترسيبر والاوڤون يڠ دفتنه سوده برتاهون کمبالي کرحمة الله.
وارتاون ترکنل⹁ شهرل عبد القدير تله برجومڤا سنديري دڠن ڤريبيت ادم دان تله مڠوڤس تنتڠ حال اين ملالوءي بوکوڽ. اديق-براديق ڤريبيت ادم تله ببراڤ کالي مرايو اݢر فتنة ترهادڤ ابڠ مريک دان المرحوم سلطان اسکندر دهنتيکن⁏ تتاڤي ماسيه اد يڠ مميليه اونتوق مڽمبوڠ فتنة دان ممڤرتيکايکن کبنرن.
سموݢ الله سبحانه وتعالى منچوچوري رحمتڽ کأتس المرحوم المتوکل على الله سلطان اسکندر الحاج ابن المرحوم سلطان اسماعيل الخالدي⹁ سرتا منمڤتکن بݢيندا دالم کالڠن اورڠ٢ يڠ برايمان دان برعامل صالح. تيدق ترتيڠݢل جوݢ ڤريبيت الله يرحم ڤريبيت ادم بن جعفر⁏ تعزيه دأوچڤکن کڤد کلوارݢ الله يرحم⹁ سموݢ الله سبحانه وتعالى مڠامڤونکن دوسا-دوساڽ سرتا منمڤتکنڽ دالم کالڠن اورڠ٢ يڠ برايمان دان برعامل صالح. امين.


text:
کراجاءن نݢري سمبيلن اکن مموهون ڤرکنن يڠ دڤرتوان اݢوڠ السلطان عبد الله رعاية الدين المصطافى بالله شه ملالوءي يڠ دڤرتوان بسر نݢري سمبيلن توانکو محرز المرحوم توانکو منور اونتوق ديوان اوندڠن نݢري (دون) کمبالي برسيدڠ.
منتري بسر داتوء سري امين الدين هارون برکات ڤربينچڠن تله دأداکن برسام سڤيکر دون داتوء ذو الکفل محمد عمر باݢي مرنچڠ ڤلقساناءن ڤرسيدڠن دون نݢري اين⹁ سمالم.
“ستروسڽ ساي اکن ممڤرسمبهکن حاصيل ڤربينچڠن ترسبوت کڤد توانکو محرز باݢي منداڤتکن ڤرکنن بݢيندا اݢر ڤرسيدڠن دون داڤت دأداکن.
“ڤرسيدڠن دون هندقله دڤڠݢيل⹁ دڤروروݢ دان دبوبرکن ڤد سواتو تريخ سباݢايمان يڠ دفيکيرکن سسواي اوليه يڠ دڤرتوان اݢوڠ سلڤس براونديڠ دڠن يڠ دڤرتوان بسر نݢري سمبيلن⹁” کاتاڽ دالم ساتو کڽاتاءن هاري اين.
کالي تراخير دون نݢري اين برسيدڠ اداله ڤد 3 ديسيمبر 2020 سلاما ليما هاري.
امين الدين برکات تريخ ڤرسيدڠن يڠ اکن دأڠکت اونتوق ڤرکنن توانکو محرز توروت مڠامبيل کيرا تيمڤوه نوتيس سکورڠ-کورڠڽ 28 هاري کڤد اهلي دون سلارس دڠن ڤراتورن IV⹁ ڤرينته 5⹁ ڤراتورن دان ڤرينته تتڤ ديوان اوندڠن نݢري تاهون 1960.
جلسڽ⹁ سکيراڽ مستحق دان ڤرلو⹁ نوتيس يڠ سبراڤ سݢرا بوليه دکلوارکن ترتعلوق کڤد ڤرکنن توانکو محرز.
امين الدين توروت منجونجوڠ کاسيه ڤندڠن يڠ دظاهيرکن اوليه سري ڤدوک اݢر ڤرسيدڠن ڤرليمن دأداکن ڤد قدر سݢرا باݢي ممبوليهکن اوردينن٢ ضرورة دان ڤلن ڤموليهن نݢارا دبحثکن اوليه اهلي ديوان رعيت.
ڤربينچڠن خاص راج٢ ملايو دأستان نݢارا بارو٢ اين دحاضيري اوليه سلطان ترڠݢانو⹁ سلطان سلاڠور⹁ يڠ دڤرتوان بسر نݢري سمبيلن⹁ سلطان سجوهر⹁ سلطان ڤرق⹁ سلطان قدح⹁ ڤمڠکو راج ڤهڠ دان راج مودا ڤرليس مواکيلي راج ڤرليس.


text:
يڠ دڤرتوان اݢوڠ⹁ السلطان عبد الله رعاية الدين المسطافى بالله شه برکنن منريما مڠادڤ ڤميمڤين ڤرتي ݢابوڠن ڤرتي سراوق (ݢ.ڤ.س.) ڤد اثنين⹁ 14 جون اين.
منوروت ڤجابت کتوا منتي سراوق⹁ مجليس مڠادڤ ترسبوت اکن برلڠسوڠ ملالوءي ڤڠݢيلن ۏيديو.
ترداهولو⹁ انور ابراهيم تله کأستان نݢارا باݢي توجوان مڠادڤ يڠ دڤرتوان اݢوڠ⹁ ستله ڤردان منتري⹁ تن سري محي الدين ياسين سلساي مڠادڤ اݢوڠ ڤاݢي تادي.
کتيک منيڠݢلکن ڤرکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
ستياءوسها اݢوڠ د.اي.ڤ.⹁ ليم ݢوان ءيڠ توروت اکن مڠادڤ يڠ دڤرتوان اݢوڠ ڤتڠ اين⹁ ماناکالا بکس ڤردان منتري⹁ تون دوکتور محضير محمد اکن کأستان نݢارا ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.


text:
تون دوکتور محضير محمد تله مڠعمومکن ڤنوبوهن سبواه ڤرتي ڤوليتيک باهرو اونتوق ممباوا واده ڤرجواڠنڽ. ممنوروت بلياو⹁ ڤرتي ترسبوت اکن دتراجوءي اوليه انقڽ⹁ مخريز دان باکل منجادي کواس کتيݢ دالم ڤوليتيک نݢارا.
بلياو مندقوا باهوا ڤاس تيدق برسيکڤ اسلاميک⹁ امنو تيدق لاݢي سڤرتي زمان بلياو مميمڤينڽ⹁ دان ڤ.ڤ.ب.م. تيدق لاݢي مننتڠ نجيب رزاق. اڤاکه اسڤيراسي بلياو اداله اونتوق مڠݢنتيکن کسموا ڤرتي٢ ملايو اين اکن دبري مندت اوليه رعيت؟
ساي ترلالو منته اونتوق ممباچ لڠکه ڤوليتيک تون دوکتور محضير تتاڤي ساي مليهت هاڽ اد دوا چارا اونتوق ڤرتي باهر اين ممݢڠ تمڤوق کواس⹁ ڤرتام منڠ بسر دان کدوا چوبا منجادي ڤڠوبه کأداءن اتاو “king maker“.
ۏيسي ڤرتي باهرو بلياو اݢق ݢينريک⹁ ياءيتو اونتوق ممڤرجواڠکن هک سموا کاوم. ايتله يڠ دجنجي اوليه همڤير سما ڤرتي سماس ڤيليهن راي. مک اونتوق منداڤت سوکوڠن ڤادو سلوروه رعيت مليسيا⹁ تون دوکتور محضير هاروس منچاري فورمولا يڠ برکسن دان بلياو ممڤوڽاءي کورڠ درڤد تيݢ تاهون اونتوق مڠاتور لڠکه.
بردسرکن ريکود ڤيليهن راي دمليسيا⹁ لازيمڽ اکن اد هاڽ دوا کواس بسر ڤوليتيک يڠ برجاي منداڤت کروي يڠ باڽق دسمنانجوڠ مليسيا⁏ مانکالا کواس کتيݢ بياساڽ تيدق داڤت منڠ بسر.
ڤد مولاڽ⹁ کواس اوتام اداله ڤريکتن⹁ مانکالا کواس کدوا اداله ڤاس⹁ سلڤس ايت کواس کدوا برتوکر منجادي ڤرتي تيندقن ديموکراتيک ﴿دي أي ڤي﴾⹁ دان ستروسڽ باريسن الترناتيف يڠ کموديانڽ منجادي ڤاکتن رعيت دان کيني ڤاکتن هارڤن.
نامون⹁ اد دوا کيس دمان کواس کتيݢ تله منونجوقکن ڤريستاسي يڠ سيݢنيفيکن⹁ ڤرتامڽ اداله دالم ڤيليهن راي عموم ک-3 ﴿ڤ.ر.ع. 3﴾ ڤد تاهون 1969 ياءيتو ڤيليهن راي ڤرتام باݢي ڤرتي دي أي ڤي⹁ اڤابيلا مريک ممڤروليهي سباڽق 13 کروسي دان ملبيهي ڤاس يڠ هاڽ منداڤت 12. کدوا ايله دالم ڤ.ر.ع. 8 اڤبيلا سماڠت 46 برݢابوڠ برسام ڤاس.
ڤرسوءالن ستروسڽ ايله براڤکه بيلاڠن کروسي يڠ باکل دتنديڠي اوليه ڤرتي باهرو تون دوکتور محضير ننتي دان اڤاکه ڤاکتن هارڤن اکن ممبري لالوان موده کڤد ڤارتي اين اونتوق منڠ دالم ببراڤ کروسي سلامت مريک؟
ڤد ڤ.ر.ع. 14 کتيک برݢابوڠ ممبنتوق کواس ڤوليتيک کدوا برسام ڤرتي ڤمبڠکڠ لاءينڽ⹁ ڤرتي ڤ.ڤ.ب.م. يڠ دتوبوهکن اوليه تون دوکتور محضير تله ممناڠي 13 کروسي. جوسترو⹁ ممنداڠکن ڤرتي باهرو تون دوکتور محضير اين اداله ڤرتي سرڤيهن درڤد ڤ.ڤ.ب.م.⹁ سچارا لوݢيکڽ مريک هاڽ بوليه ممڤروليهي سباڽق 13 کروسي سچارا ماکسيموم جيک برتانديڠ دالم ڤ.ر.ع. 15 سباݢاي کواس کتوݢ تنڤ سوکوڠن ڤرتي٢ لاءين.
اوليه ايت⹁ مريک ڤرلوکن ساتو فاکتور يڠ کوات اونتوک مڠاليه اوندي درڤد ڤريکتن ناسيونل دان ڤاکتن هارڤن کڤد ڤرتي باهرو اين اونتوق کمنڠن يڠ بسر. فاکتور تون سهاج موڠکين تيدق چوکوڤ باݢي ڤرتي باهرو اين اونتق ممناڠي ڤيليهن راي مسکيڤون تله اد سبيلڠن ڤميمڤين دان اهلي٢ ڤ.ڤ.ب.م. يڠ تله منيڠݢلکن ڤ.ڤ.ب.م. دمي سوکوڠن مريک کڤد تون دوکتور محضڽر.
ريکود ڤيليهن راي کچيل سجق ڤ.ر.ع. 14 ممڤرليهتکن باهوا ڤرتي ڤ.ڤ.ب.م. دباوه ڤيمڤينن تون دوکتور محضير تله هيلڠ کدوا٢ کروسي مريک دالم ڤ.ر.ک. يڠ مريک تنديڠ⁏ مله مريک تله کاله تروق دالم ڤ.ر.ک. تنجوڠ ڤيءاي.
دالم ڤ.ر.ک. چيني بارو٢ اين⹁ چالون يڠ دسوکوڠ تون دوکتور محضير بوکن سهاج کاله تتاڤي تله هيلڠ واڠ ديڤوسيت. مله ڤرتي واريثن جوݢ تله کله دالم ڤ.ر.ک. کيمانيس.
تيدق موده باݢي ڤرتي باهرو تون دوکتور محضير اونتوق مڠوبه لنسکڤ ڤوليتک نݢارا تنڤ برݢابوڠ برسام کواس ڤوليتيق يڠ لبيه بسر⹁ کچوالي جيک ڤرتي اين ممبوات ڤرجنجيان برسام ڤاکتن هارڤن سوڤاي دبريکن لالون موده اونتوق منڠ والاوڤون مريک تيدق برݢابوڠ سچارا رسمي.


text:
کندراءن ممباوا سلطان جوهر⹁ سلطان ابراهيم اسکندر دليهت کلوار منيڠݢلکن ڤينتو اوتام استان نݢارا کيرا٢ جم 5.17 ڤتڠ تادي.
دفهمکن⹁ ڤربينچڠن خاص راج٢ ملايو برسام يڠ دڤرتوان اݢوڠ⹁ السلطان عبد الله رعاية الدين المسطافى بالله شه⹁ يڠ کيني سوده برجالن سلاما ببراڤ جم ماسيه لاݢي برلڠسوڠ ستاکت جم 6 ڤتڠ تادي.
بيارڤون هوجن رڽاي⹁ ڤولوهن ڤتوݢس ميديا جوݢ ماسيه ستيا ممنوهي ڤکارڠن استان نݢارا ستاکت اين⹁ باݢي برکوڠسي ڤرکمبڠن ترکيني ڤربينچڠن خاص ايت.
ساتو کڽاتاءن راسمي درڤد استان نݢارا باݢي مڽاتاکن کڤوتوسن ڤربينچڠن خاص ايت دجڠک اکن دکلوارکن ليوات ڤتڠ اين.
سلاءين ڤربينچڠن ممبابيتکن کحاضيرن لاڤن راج٢ ملايو ايت⹁ يڠ دڤرتوان اݢوڠ جوݢ منريما تعليمت خاص درڤد کتوا اݢينسي کراجاءن دکتواءي اوليه کتوا ستياءوسها نݢارا⹁ تن سري محمد زوکي علي.


text:
Friday, 23 May 2014
06:36 جمال الدين بن عبدالله No comments
نصيب توليسن جاوي
سمنجق توليسن رومي سماکين برتاڤق د دونيا ملايو، توليسن جاوي کيني دڤليهارا تراوتماڽ اونتوق واچان کأݢاماٴن دان کبوداياٴن ملايو د نݢري٢ ترڠݢانو، کلنتن، کدە، ڤرليس دان جوهر د مليسيا، ڤتاني د تايلاند، دان جوݢ سولو دان ماراوي د فيليڤين. ڤلباݢاي اوسها دجالنکن اونتوق مڠهيدوڤکن کمبالي توليسن جاوي د مليسيا دان بروني دسببکن ڤراننڽ يڠ ڤنتيڠ دالم ليڠکوڠن بودايا ملايو دان إسلام
ميثلڽ "ڤدومن ايجأن جاوي يڠ دسمڤورناکن" سباݢاي ݢنتي ايجأن ظءبا يڠ دڤرکنلکن اوليه ديوان بهاس دان ڤوستاک ڤد تاهون 1986. توليسن جاوي جوݢ کليهتن د موک بلاکڠ واڠ کرتس ريڠݢيت مليسيا دان دولر بروني.
مڠيمباو کمبالي اکر-اومبيڽ د زمان کراجاٴن ماجاڤاهيت، إندونيسيا کورڠ برمينت دڠن توليسن جاوي يڠ دڤندڠ اوليه مشارکت ستمڤت سباݢاي "کامڤوڠن" دان تيدق سأڠݢون، سإيندە دان سماشهور توليسن جاوا. والاو اڤڤون، توليسن جاوي ماسيه دݢوناکن سچارا ملواس د مدرسة٢ تراديسيونل د سلوروە جاوا، تتاڤي دالم بنتوق لاينن يڠ برنام ڤيݢون
سأورڠ ڤاکر توليسن جاوي بربڠسا کوريا، ڤروف دوکتور کڠ کيوڠ سيوق، درڤد ڤوسن اونيۏرسيتي اوف فورياݢن ستودايس، مولا مڠکاجي توليسن جاوي سجق 1974 دان مڠڠݢڤڽ سباݢاي ساتو کأونيکن ميليک مليسيا. ، توليسن جاوي سدڠ "تنت" دان جک کأداٴن ايت برتروسن، اي موڠکين ڤوڤوس ساتو هاري ننتي. ، "مليسيا ڤرلو منديديق ݢنراسي مودا دالم توليسن جاوي. سکارڠ ترلالو راماي ڤاکر ساي کنالي سودە برسارا تنڤا اد ڤڠݢنتي. بيلا ڤاکر سودە تياد، سياڤا اکن منراجوٴي اوسها ڤمليهاراٴن توليسن جاوي ننتي؟


text:
تيته يڠ دڤرتوان اݢوڠ⹁ السلطان عبد الله رعاية الدين المصطافى بالله شه سوڤايا ڤرسيدڠن ڤرليمن دبوک ‘سچڤت موڠکين’ ممبري ڤلباݢاي تفسيرن کڤد باڽق ڤيهق.
اهلي ڤرليمن ݢوا موسڠ⹁ تڠکو غزالي حمزه برکات⹁ اد يڠ برڤنداڤت اوڠکڤن ايت دالم بهاس ايڠݢريس ممباوا معصود ‘it is like yesterday‘ اتاو ‘سمالم.’
تمبه بلياو⹁ ڤردان منتري تيدق بوليه منصيحت يڠ دڤرتوان اݢوڠ ملڠݢر ڤرکارا 55 ڤرلمباݢاءن.
“اين کران⹁ يڠ دڤرتوان اݢوڠ⹁ دباوه ڤرکارا 55 ايت برتڠݢوڠجاوب ممڠݢيل ڤرليمن دالم ماس انم بولن دري تريخ اخير ڤرسيدڠن ڤرليمن يڠ لڤس.
“جک تيدق⹁ يڠ دڤرتوان اݢوڠ دان ڤردان منتري تله ملڠݢر ڤرلمباݢاءن دان سومڤه جاوتن⹁” کاتاڽ دالم ساتو کڽاتاءن ڤد هاري خميس.
ڤد رابو⹁ يڠ درتوان اݢوڠ برتيته اݢر ڤرسيدڠن ڤرليمن ڤرلو دأداکن سچڤت موڠکين باݢي مناڠني کوۏيد-19 دان مڽلامتکن ايکونومي نݢارا.
منوروت داتوء ڤڠلولا بيجاي دراج استان نݢارا⹁ داتوء ايندرا احمد فضيل شمس الدين⹁ ڤرکارا ايت ڤرلو دلقساناکن اونتوق ممبوليهکن اوردينن٢ ضرورة دان ڤلن ڤموليهن نݢارا دبحثکن اوليه اهلي٢ ديوان رعيت.


text:
دولي٢ يڠ مها موليا بݢيندا راج٢ ملايو برتيته منݢسکن بتاڤ ڤنتيڠڽ باݢي کراجاءن مليسيا اداله ستابيل سرتا منداڤت کيقينن دان سوکوڠن ماجوريتي رعيت.
ددالم سبواه کڽاتاءن ميديا يڠ دکلوارکن سبنتر تادي⹁ ڤڽيمڤن موهور بسر راج٢⹁ تن سري سيد دانيال بن سيد احمد ممعلومکن بهاوا بݢيندا راج٢ ملايو تله تيته برسڤنداڤت دالم توجوه ڤرکارا کتيک ڤربينچڠن خاص راج٢ ملايو ڤتڠ تادي.
ڤرتام سکالي ايله ڽاوا دان کهيدوڤن رعيت واجب دأوتاماکن مڠاتسي سݢالا ڤرکارا لاءين⹁ ساعت نݢارا دلندا انچمن کصيحتن ياءيت ڤنولرن وابق کوۏيد-19.
بݢيندا راج٢ ملايو توروت منݢسکن بهاوا قرينه بيروکراسي ڤرلو دکورڠکن اݢر ڤروݢرم ۏکسيناسي داڤت دتيڠکتکن سوڤايا نݢارا داڤت منچاڤاي متلمت ايمونيتي کلومڤوق 80% سچڤت موڠکين.
ددالم کڽاتاءن ترسبوت⹁ تن سري سيد دانيال مڽاتاکن بهاوا راج٢ ملايو تله منکنکن بهاوا قعيده مناڠني وابق کوۏيد-19 هندقله برصيفت اينکلوسيف اݢر برجاي دجالنکن.
سلاءين ايت⹁ بݢيندا راج٢ ملايو توروت منݢسکن بهاوا تيدق اد کڤرلوان باݢي ملتقکن نݢارا دباوه ڤمرينتهن ضرورة سلڤس تامت تيمڤوه اصل ضرورة ياءيت 1 اوݢوس 2021.
بݢيندا راج٢ ملايو جوݢ مڽوکوڠ دان سنادا دڠن ڤنديرين سري ڤدوک بݢيندا يڠ دڤرتوان اݢوڠ يڠ منيتهکن اݢر ڤرليمن مليسيا برسيدڠ دڠن سݢرا⹁ دان ديوان٢ اوندڠن نݢري توروت ڤرلو دبوليهکن برسيدڠ سچڤت موڠکين.


text:
منتري دجابتن ڤردان منتري (ڤرليمن دان اوندڠ٢)⹁ داتوء سري تاکي الدين حسن برکات يڠ دڤرتوان اݢوڠ تيدق مڽبوت ماس ترتنتو اونتوق ڤرليمن برسيدڠ⹁ مک تريخ يڠ دڽاتاکن ڤردان منتري ڤستي اکن منجادي تريخ ڤرسيدڠن ڤرليمن.
کاتاڽ⹁ کراجاءن سبلوم اين سودهڤون برچادڠ اونتوق ممبنرکن سيدڠ ڤرليمن ڤد سيڤتيمبر دڤن.
“يڠ دڤرتوان اݢوڠ تيدق منيتهکن ڤرلو دأداکن ڤد بولن براڤ (سيدڠ ڤرليمن) تاڤي سچڤت موڠکين⹁ ڤردان منتري (تن سري محي الدين محمد ياسين) جوݢ برکات بولن سيڤتيمبر اکن دأداکن سيدڠ ڤرليمن.
“سکارڠ کيت سوده همڤير ڤڠهوجوڠ جون⹁ اد جولاي دان اوݢوس دان سيڤتيمبر سوده همڤير دان کيت ڤستي اکن اد سيدڠ ڤرليمن⹁” کاتاڽ کتيک دواوانچارا دالم ساتو ڤروݢرم ماي انجورن حرکه ديلي برتاجوق ڤروکلاماسي ضرورة: برجاي اتاو تيدق سچارا لڠسوڠ دلامن فيسبوک اخبر ترسبوت.
تاکي الدين منجاوب ڤرتاڽاءن مودراتور مڠناءي تيته يڠ دڤرتوان اݢوڠ ڤتڠ تادي يڠ ماهو ڤرسيدڠن ڤرليمن دأداکن سݢرا.
“بݢيتو جوݢ دالم سروان يڠ دڤرتوان اݢوڠ مڠناءي ڤرانن اهلي ڤرليمن سوڤايا منجاديکن ڤرليمن اين ڤنتيڠ اونتوق ممبينچڠکن ڤرکارا برکاءيتن کوۏيد-19.
“يڠ دڤرتوان اݢوڠ تيدق تيته دڠن ڤرکارا لاءين⹁ توانکو تيتهکن مڠناءي کوۏيد-19⹁ کيت اکن فوکوس دڠن ڤندميک کوۏيد-19⹁” کات تاکي الدين لاݢي.
اونتوق ريکود⹁ يڠ دڤرتوان اݢوڠ منيتهکن بهاوا ڤمبوکاءن ڤرليمن اداله اونتوق ممبوليهکن ڤربحثن اوردينن٢ ضرورة دان ڤلن ڤموليهن نݢارا.
سمالم محي الدين سچارا لڠسوڠ دالم ڤراوتوسن ڤلن ڤموليهن نݢارا برکات سيدڠ ڤرليمن بوليه دأداکن سکيتر سيڤتيمبر دان اوکتوبر دڠن مڠايکوت ڤروسيدور اوڤراسي ستندرد يڠ دتتڤکن.
محي الدين توروت برکات⹁ ڤمبوکاءن سمولا سيدڠ ڤرليمن براوڤايا دلاکوکن منجلڠ فاس کتيݢ ڤلن ڤموليهن نݢارا اڤابيلا ببراڤ کأداءن سماس ددالم نݢارا⹁ خصوصڽ برکاءيتن ڤندميک کوۏيد-19 ملاکر ڤرکمبڠن ڤوسيتيف.
اي مرڠکومي ڤنورونن ڤورات کيس کوۏيد-19 سهيڠݢ باوه 2,000 کيس ماناکالا سيستم کصيحتن عوم براد دتاهڤ سليسا دڠن ڤڽوسوتن قدر ڤڠݢوناءن کاتيل دأونيت راوتن راڤي کڤارس منچوکوڤي.